“Warna-Warni“ Iklan Raya 2023

Saban tahun, tayangan iklan menjelang hari raya dinantikan oleh khalayak ramai. Iklan-iklan ini ada yang dianggap jauh lebih baik berbanding drama dan filem biasa kerana persembahannya yang bermutu serta mesej pesanannya yang lebih berkesan. Tahun 2023 ini menyaksikan sejumlah iklan Hari Raya Aidilfitri dijayakan oleh barisan para pelakon terkenal tanah air yang bukan sekadar menyerikan, bahkan menguatkan lagi perwatakan serta jalan cerita.

Pelbagai tema disajikan kepada penonton merangkumi berbaur sedih dan lucu demi menghantar serta menonjolkan mesej pengertian Syawal. Antara tema hari raya yang paling banyak ialah pertembungan generasi yang berbeza serta adab menyantuni orang tua.

Iklan hari raya Petronas pada tahun 2023 ini dengan tajuk Dilema Irama membawakan tema “Akar untuk Masa Depan”. Iklan ini berpusat kepada konflik pertembungan irama antara dua generasi. Nadim, seorang pelajar jurusan muzik di sebuah universiti dilatih bermain gambus oleh ayahnya, Man Gambus, iaitu seorang penggiat muzik tradisional yang mempunyai kumpulan muzik sendiri. Nadim sebagai seorang anak Generasi Z lebih akrab dengan irama muzik pop yang disukai golongan anak muda. Nadim memulakan iklan ini dengan persoalan ‘’Tak ada lagu lainkah? Asal raya sahaja, lagu tradisional. Orang tak dengarlah lagu tradisional ini.’’

Pertelingkahan mula tercetus apabila Nadim dengan berat hati bersetuju untuk bermain gambus dalam kumpulan muzik tradisional bapanya pada sebuah majlis berbuka puasa. Dalam majlis tersebut, tiba-tiba Nadim berhenti bermain kerana malu dengan seorang rakan universitinya, Yi Ling yang turut hadir. Yi Ling merupakan pesaing rapat Nadim di universiti, sering membuat persembahan dalam acara dan temasya besar serta memenangi semua pertandingan muzik. Nadim berasa tercabar kerana menganggap Yi Ling akan memperlekehkannya kerana beliau cuma membuat persembahan dalam majlis berbuka puasa sahaja.

Persembahan itu berakhir dengan persengketaan antara Nadim dengan ayahnya. Namun hakikatnya, Yi Ling berasa kagum kerana Nadim mampu bermain alat muzik tradisional dengan baik. Pada pandangan Yi Ling, tidak semua orang mempunyai “jiwa” untuk bermain alat muzik tradisional. Bahkan Yi Ling meminta Nadim mengajarnya bermain gambus serta menyatakan bahawa ayahnya pasti berasa bangga kerana Nadim meneruskan legasi dan tradisi muzik tradisional. Soalan Nadim pada awal iklan terjawab. Orang ramai masih mahu mendengar lagu tradisional.

Perang dingin antara Nadim dengan ayahnya berlangsung tanpa sepatah kata, hanya sebuah lagu tradisional yang bersuara. Bait-bait lirik “Bintang di langit boleh dibilang, resan jiwanya lenyap tak nampak” cukup untuk menggambarkan impian yang Nadim kejar selama ini dan perkara yang sedia ada di depan mata tetapi tidak dihargainya. Sebagai tanda berdamai dengan ayahnya, Nadim menggubah sebuah lagu raya berirama tradisional.

Iklan raya Petronas 2023 ini menggunakan cogan kata “Mekar kerana Akar” dan genre muzik tradisional menjadi wadah mengeratkan jurang antara generasi. Apatah lagi watak Man Gambus dilakonkan oleh Roslan Madun yang sememangnya tersohor sebagai penggiat syair serta lagu rakyat. Arus kemodenan yang membawa teknologi terkini tidak akan menghilangkan irama muzik tradisional, sebaliknya dapat menyuburkan dan menyebarluaskan lagi genre tersebut selagi akar dalam diri tetap kukuh.

Pertembungan antara nilai-nilai lama dengan nilai-nilai baharu turut dihidupkan dalam iklan hari raya Saji yang bertajuk Podeh-Podeh Manih. Iklan ini memanfaatkan paparan gaya hidup terkini dengan menampilkan watak seorang pempengaruh bernama Ilham (lakonan Fimie Don) yang menjadi pengulas makanan dan sering membuat siaran langsung menerusi platform TikTok. Pada suatu hari, Ilham mengulas menu sambal paru yang dihantar oleh seseorang dan rasa sambal tersebut membawa penonton kepada adegan imbas kembali.

Ayah Ilham (lakonan Faizal Hussein) hebat memasak dan sering mengambil tempahan secara kecil-kecilan. Menunya yang paling istimewa ialah sambal paru daripada resipi peninggalan arwah isterinya. Ilham sebagai seorang anak muda yang berwawasan mencadangkan supaya ayahnya membesarkan perniagaan dan meluaskan pasaran perniagaan sambal paru. Beliau cuba memanfaatkan platform media sosial untuk memperkenalkan sambal paru ayahnya tetapi ayahnya enggan memberi kerjasama.

Pertengkaran tercetus antara dua anak-beranak, seorang kehilangan ibu dan seorang lagi kehilangan isteri. Ketegangan akibat kehilangan ini menonjolkan ego kedua-duanya. Si ayah berasa pembaharuan yang dicadangkan oleh anaknya tidak perlu. Beliau mahu kekal dalam nostalgia mengenang resipi peninggalan arwah isterinya.

Walau bagaimanapun, Ilham berniat baik dan berasa nostalgia itu dapat dikekalkan dengan memanfaatkan teknologi terkini. Beliau mahu maju ke hadapan dan mahu kehidupan mereka lebih senang menerusi dialognya yang mahu menggantikan vespa lama ayahnya. Tentu sahaja iklan ini berakhir dengan baik apabila si ayah akhirnya akur untuk menyantuni perubahan zaman. Ilham sebagai anak pula mempamerkan keutuhan peribadi menerusi dialognya yang berkesan, “Ilham ada 2 juta followers tetapi Ilham tak ada Abah!’’.

Orang tua dan kenangan turut menjadi tema beberapa iklan raya pada tahun ini. Misalnya iklan dengan tema Alzheimer daripada Taylor’s University yang bertajuk Rendang Tok. Zaki merupakan cucu kepada Chef Lokman yang terkenal dengan rancangan memasak dalam siaran televisyen pada suatu masa dahulu. Zaki ingin menghidupkan semula slot memasak datuknya menerusi platform TikTok.

Penonton diperlihatkan bagaimana Zaki menyuruh datuknya menggayakan semula aksinya sebagai chef dalam siaran televisyen dengan memasak resipi istimewa beliau, iaitu rendang tok. Namun begitu, si datuk lakonan Nam Ron bukan lagi chef yang tangkas seperti dahulu. Pergerakan mudah seperti memotong bawang dan mengingati bahan masakan sudah tidak dapat dilakukannya. Apakah Zaki sebagai anak muda yang berusaha mencari isi kandungan (content) untuk media sosialnya akan berputus-asa melayani kerenah si datuk? Ternyata tidak.

Zaki seorang cucu yang baik dan penyabar. Sebenarnya beliau mengetahui tentang penyakit Alzheimer yang dihidapi datuknya dan berusaha mencari maklumat tentang penyakit ini. Zaki sanggup bersusah-payah membantu datuknya mengatasi masalah hilang daya ingatan supaya tidak melarat. Semua ini dilakukan kerana rasa kasih dan sayang kepada datuknya. Iklan Rendang Tok sarat dengan mesej nilai kemanusiaan, sekali gus menghantar saranan ikhtiar hidup dan ilmu bantu.

Sebuah lagi iklan yang berpusat kepada watak orang tua ialah iklan hari raya Etiqa yang bertajuk Panorama Abah Den lakonan Dato’ Ahmad Tamimi Siregar dan Iedil Putra. Si anak yang bernama Jamal menetap di Kuala Lumpur membawa abahnya yang tinggal di kampung untuk menyambut hari raya bersama-samanya di bandar. Abah sentiasa mengambil video dengan telefon bimbitnya untuk dikongsi kepada kawan-kawannya di rumah jagaan orang-orang tua yang sunyi dan ingin berasa dihargai. Mereka tidak dipedulikan oleh sesiapa pun dan tidak boleh bergerak ke mana-mana.

Si anak pada mulanya tidak faham dan menganggap hal tersebut renyah seperti dialognya, “Sini bukan macam dekat kampung. Mana boleh suka-suka berhenti sahaja”. Tuntutan hidup yang tinggi di bandar menyebabkan beliau tidak memberi perhatian terhadap perkara-perkara kecil yang mungkin menjadi nostalgia besar kepada ayahnya. Jamal akhirnya memahami apabila Abah mengucapkan “Biar mereka rasa, walaupun raya bersendiri tetapi mereka tidak sunyi”. Abah menjalankan peranannya sebagai anggota masyarakat yang prihatin dan mempunyai semangat setiakawan yang tinggi.

Pujian harus diberikan kepada para penulis skrip dan pengarah iklan yang bertungkus lumus memberikan hidangan siaran iklan hari raya yang terbaik kepada masyarakat. Perbezaan nilai dan jurang antara generasi berjaya dirapatkan menerusi kasih sayang dan nilai kemanusiaan yang tinggi. Teknologi terkini dimanfaatkan untuk mencipta kebahagiaan dan mengeratkan hubungan kekeluargaan. Lebih indah lagi, tidak ada hari lain yang lebih baik bagi menzahirkan semua ini jika bukan pada Hari Raya Aidilfitri.


Polis Evo 3 di Pawagam Seluruh Negara 25 Mei Depan

Untuk mendapatkan maklumat terkini, ikuti kami melalui Telegram

Petaling Jaya – Bermula dengan filem Polis Evo pada tahun 2015 yang berjaya mengumpul RM18 juta dan Polis Evo 2 (2018) yang berjaya meraih RM25 juta, kini filem francais kepolisan “pecah panggung” ini diteruskan dengan Polis Evo 3 pula.

Selepas lima tahun menanti, para peminat bakal menyaksikan Polis Evo 3 bermula pada 25 Mei depan. Filem sekuel ketiga ini mengembalikan tonggak utama, iaitu Shaheizy Sam sebagai Inspektor Khai dan Zizan Razak sebagai Inspektor Sani. Nora Danish dan Eyka Farhana turut kembali sebagai Anis dan Yati, iaitu adik-adik kepada Inspektor Sani. Kamaliah Mat Dom juga kembali tampil sebagai ibu mereka bertiga.

Turut membintangi filem ini ialah Sharnaaz Ahmad, Syafiq Kyle, Fauzi Nawawi, Fezrul Khan, Ben Amir, Wanna Ali, Zulin Aziz, Ezzaty Abdullah, Iman Corrine Adrienne, Datin Fadilah Mansor, Dato’ Afdlin Shauki, Farali Khan, Danial Zaini, Daniel Cheng, Michael Ang, Fouziah Gous serta Radin, penyampai radio ERA.

Syafiq Yusof, pengarah muda “pecah panggung” dipilih untuk menggalas tugas menghasilkan filem Polis Evo 3 yang bakal menjadi ikonik. Dihasilkan oleh rumah produksi BlackFlag, francais filem Polis Evo buat pertama kali menggabungkan tiga buah penerbit besar Malaysia, iaitu Astro Shaw, Skop Productions Sdn. Bhd. (Skop Productions) dan TGV Pictures.

Pada 13 April 2023 lalu telah berlangsung Majlis Pelancaran Polis Evo 3 dan Iftar di Six in the City, Petaling Jaya yang turut dihadiri oleh Penerbit Eksekutif Polis Evo 3 yang juga Naib Presiden dan Ketua Astro Shaw & Perniagaan Melayu Nusantara, Raja Jastina Raja Arshad; Pengarah Urusan Skop Productions, Datuk Yusof Haslam; Ketua Pegawai Eksekutif TGV Pictures & TGV Cinemas, Tan Lay Han serta Syafiq Yusof, Joe Soh, Shaheizy Sam, Zizan Razak, Nora Danish, Fauzi Nawawi, Sharnaaz Ahmad, Syafiq Kyle dan Fezrul Khan.

Menurut Raja Jastina, Polis Evo 3 menampilkan lebih banyak aksi lasak, dramatik dan mengembangkan “keluarga Polis Evo” menerusi watak-watak baharu untuk bersama-sama dalam ikatan persaudaraan antara Inspektor Khai dengan Inspektor Sani.

“Polis Evo 3 turut mengalu-alukan rakan penerbit baharu seperti Skop Productions dan TGV Pictures dalam memperkukuhkan lagi strategi penerbitannya. Kami juga akan tampil dengan rangkaian promosi kreatif menerusi kolaborasi bersama-sama beberapa jenama PUBG MOBILE serta video pendek khas, bersama-sama pempengaruh media sosial bertaraf antarabangsa seperti Sofyank, selain inisiatif kreatif dengan rakan-rakan pempamer,” jelas Raja Jastina.

Tambah beliau lagi, Astro Shaw berharap kemunculan semula francais filem Polis Evo 3 selepas lima tahun dapat mengujakan para peminat industri filem tempatan dan luar negara.

Menurut Datuk Yusof Haslam, sebagai penerbit dan pengkarya seni, Skop Productions mahu menyajikan sesuatu yang berbeza dan sekali gus mampu menepati cita rasa penonton. Di samping itu, beliau yakin terhadap kemampuan Syafiq Yusof untuk mengarahkan filem Polis Evo 3 menjadi sebuah filem luar biasa dan berharap filem ini berupaya mencipta fenomena yang tersendiri serta memberi kejutan dalam industri perfileman Malaysia.

Lagu tema atau OST Polis Evo 3, iaitu Ayuh dicipta oleh komposer legenda rap terkenal, Malique atau dikenali sebagai Mr. General bersama-sama Adeep Nahar. Lirik dihasilkan oleh Malique, Kmy Kmo dan Aman Ra. Lagu Ayuh didendangkan oleh Kmy, Aman, Ernie dan Malique dalam majlis tersebut.

Polis Evo 3 mengisahkan tentang Inspektor Khai dan Inspektor Sani kembali dengan misi terbaharu. Pada sekuel ini, mereka disertai oleh Inspektor Dani (Syafiq Kyle), Inspektor Julie (Farali Khan) dan Inspektor Dell (Fezrul Khan) yang mempunyai kepakaran masing-masing. Keadaan bertambah rumit apabila sasaran seterusnya adalah Inspektor Khai. Persahabatan Inspektor Khai dan Inspektor Sani diuji apabila mereka menyedari bahawa suspek yang diburu ada kaitan dengan kisah silam Inspektor Khai.

Tiket filem Polis Evo 3 boleh dibeli bermula pada 11 Mei 2023 menerusi seluruh laman sesawang pawagam. Manakala tayangan awal pula akan berlangsung pada 24 Mei 2023. Dalam majlis yang sama, Astro Shaw dengan kerjasama permainan mudah alih popular PUBG MOBILE melancarkan acara rentas jenama dalam permainan PUBG MOBILE x Police Evo 3. Pemain akan ditawarkan pek suara khas Inspektor Khai dan Inspektor Sani berdasarkan dialog-dialog daripada filem berkenaan. Yang menariknya, semua dialog disumbangkan sendiri oleh Shaheizy Sam dan Zizan Razak.


Pesta Kaamatan Wadah Pupuk Perpaduan Masyarakat

Tuaran – Sambutan acara kebudayaan seperti Pesta Kaamatan mampu menjadi wadah untuk memupuk perpaduan dalam kalangan rakyat berbilang kaum, agama dan budaya terutamanya di negeri Sabah.

Ketua Menteri Sabah, Datuk Seri Panglima Haji Hajiji bin Haji Noor berkata sambutan perayaan ini berperanan untuk mempromosikan kesepaduan sosial dan membantu membina jambatan persefahaman antara masyarakat pelbagai etnik melalui tarian, muzik serta pakaian tradisional.

“Kerajaan negeri sentiasa memberi sokongan kepada sambutan dan program kebudayaan serta keagamaan kerana percaya program kebudayaan dapat memantapkan lagi perpaduan masyarakat yang berbilang kaum serta memberi peluang untuk kita saling mengenali, memahami serta menghargai adat budaya suku kaum masing-masing,” katanya dalam teks ucapan yang dibacakan Timbalan Ketua Menteri I merangkap Menteri Pertanian dan Perikanan Negeri, Datuk Seri Dr. Jeffrey G. Kitingan.

Beliau juga berkata Pesta Kaamatan ini bukan sahaja untuk menyatakan rasa kesyukuran atas hasil tuaian yang baik tetapi juga memberi peluang kepada saudara mara untuk berkumpul dan mengeratkan silaturahim.

Tambahnya, semangat persaudaraan, persahabatan dan perpaduan yang selama ini menjadi amalan hidup perlu terus diperkukuh dan dimantapkan lagi sesuai dengan semangat Malaysia Madani melalui perayaan ini.

“Sepanjang tempoh sebulan sambutan pesta ini hingga acara kemuncak pada 30 dan 31 Mei, pelbagai acara akan diadakan dalam pelbagai peringkat di seluruh negeri termasuklah di Sarawak dan di Semenanjung Malaysia,” katanya.

Beliau menyeru semua pihak untuk sama-sama menyertai dan menjayakan sambutan Tadau Kaamatan di peringkat daerah, kampung mahu pun organisasi masing-masing dan berharap semangat perayaan Pesta Kaamatan ini akan terus dihayati demi kestabilan, keamanan, persahabatan serta kemakmuran negeri dan rakyat pada keseluruhannya.

Beliau turut menyarankan agar kumpulan etnik dan subetnik di seluruh Sabah meningkatkan usaha untuk mempromosi dan mempamerkan budaya masing-masing serta berbangga dengan identiti budaya yang diwarisi sejak turun-temurun.

Majlis Pelancaran Pesta Kaamatan Peringkat Negeri Sabah 2023 ini turut disiarkan secara dalam talian melalui Facebook TV Sabah.


Program Merakyatkan Parlimen Warisan Negara

Untuk mendapatkan maklumat terkini, ikuti kami melalui Telegram

Kuala Lumpur – Parlimen Malaysia akan menganjurkan Hari Terbuka Parlimen Malaysia bertemakan “Merakyatkan Parlimen, Warisan Negara” pada 6 dan 7 Mei ini bertempat di Kompleks Parlimen Malaysia bermula dari jam 9.00 pagi hingga 5.00 petang.

Sekretariat Hari Terbuka Parlimen Malaysia (Publisiti), Encik Muhamad Zhafry Hakim Abu Khair berkata tema dan konsep ini dipilih pada tahun ini adalah bagi mendekatkan rakyat dan masyarakat dengan Parlimen kerana mereka hanya berpeluang menonton sidang Parlimen secara langsung di kaca televisyen sahaja sebelum ini.

Tambah beliau, program ini juga adalah untuk memberikan pendedahan kepada masyarakat tentang institusi legislatif negara ini yang terbahagi kepada tiga komponen iaitu Yang di-Pertuan Agong, Dewan Rakyat dan Dewan Negara.

“Pada tahun lepas semasa fasa pra-endemik, program ini dilaksanakan dalam skala kecil dengan kehadiran hampir 2,000 pengunjung yang dipilih secara bersasar tetapi pada tahun ini buat julung-julung kalinya program ini dianjurkan secara besar-besaran dengan pelibatan pelbagai kementerian, agensi, badan bukan kerajaan (NGO) dan beberapa pihak kedutaan,” jelasnya ketika bersiaran dalam rancangan Selamat Pagi Malaysia terbitan Rancangan Televisyen Malaysia (RTM) semalam.

Katanya, pelbagai program telah disusun atur sepanjang dua hari program tersebut berlangsung seperti demonstrasi makanan warisan setiap negeri di Malaysia serta makanan warisan kaum Cina India dan orang Asli yang juga sebenarnya merupakan hasrat negarawan negara merangkap Tuan Yang di-Pertua Dewan Negara, Tan Sri Dato’ Seri Utama Dr. Rais Yatim.

Selain itu, terdapat juga pelbagai pameran yang boleh dikunjungi oleh para pengunjung seperti pameran negarawan, legislatif, perpaduan dan pelbagai persembahan kesenian, kebudayaan serta pertandingan permainan tradisional.

“Sepanjang dua hari program tersebut, turut diadakan aktiviti seperti jualan makanan, kraftangan, lukisan karikatur selain beberapa siri bicara saku dan yang paling menarik ialah para pengunjung dapat melihat secara lebih dekat ruangan di dalam dewan di Parlimen melalui lawatan berpandu dan mereka juga akan diberikan penerangan lanjut mengenai Parlimen semasa lawatan tersebut” katanya.

Beliau juga berkata tiada kod etika pakaian ditetapkan kepada para pengunjung tetapi diharapkan masyarakat yang hadir boleh mengenakan pakaian yang kemas dan sopan pada hari tersebut.

Ayuh, semua hadir ke program Hari Terbuka Parlimen Malaysia hujung minggu ini untuk mengenali dan mengetahui dengan lebih dekat lagi institusi legislatif negara ini!


Gunakan Bahasa Melayu Sepenuhnya di Mahkamah

KUALA LUMPUR − Sebagai warganegara Malaysia, sudah menjadi tanggungjawab kita untuk memartabatkan bahasa kebangsaan dalam pelbagai bidang. Begitu juga halnya dalam bidang perundangan dan kehakiman. Pada amnya, bahasa rasmi di mahkamah ialah bahasa kebangsaan, iaitu bahasa Melayu tetapi jika diperlukan, maka bahasa Inggeris boleh digunakan. Para peguam dan hakim pula perlu fasih dalam kedua-dua bahasa, iaitu bahasa Melayu dan bahasa Inggeris. Namun begitu, terdapat sejumlah pengamal perundangan yang masih gagal menguasai bahasa Melayu dengan baik.

Sehubungan dengan itu, Persatuan Peguam-Peguam Muslim Malaysia (PPMM) dengan kerjasama Dewan Bahasa dan Pustaka (DBP), mengadakan Program Bicarawara Perundangan Siri Ke-4 bersempena dengan Dekad Bahasa Kebangsaan Peringkat Sektor Perundangan 2021, yang bertajuk “Penjiwaan dan Pemahaman Bahasa Melayu dalam Kalangan Pengamal Perundangan dan Kehakiman” pada pukul 2.30 petang tadi yang bersiaran secara langsung menerusi Facebook DBP.

Program ini menampilkan empat orang pembicara, iaitu Tuan Hafez bin Zalkapli (Exco Persatuan Peguam-Peguam Muslim Malaysia (PPMM), Puan Kokila Vaani a/p Vadiveloo (Pengerusi Jawatankuasa Peguam Negeri Selangor), Tuan Manveer Singh (peguam) dan Tuan Haji Mohamed Hanif bin Khatri Abdulla (peguam).

Menurut Tuan Hafez, pengabaian atau pelecehan dan sikap acuh tidak acuh terhadap bahasa Melayu oleh pengamal perundangan boleh dilihat dengan jelasnya dalam Akta 156, iaitu Akta Profesion Undang-undang 1976. Mereka yang lulus bahasa Melayu boleh diberi pengecualian tetapi bagi yang tidak lulus, mereka perlu menjalani ujian lisan oleh Lembaga Kelayakan bagi jawatan dalam bidang perundangan.

Tambah beliau lagi, pengamal perundangan perlu membuat banyak kajian dan pembacaan dalam bahasa Melayu bagi menajamkan lagi penguasaan mereka dalam bahasa Melayu.

Selain itu, penggunaan bahasa Melayu di mahkamah juga perlu diperluas lagi kerana masih boleh dipelajari dan diperbaiki sekiranya pengamal perundangan tidak fasih berbahasa Melayu. Jika bahasa Melayu digunakan secara meluas di mahkamah, maka mahu tidak mahu, mereka akan lebih berusaha untuk fasih berbahasa Melayu dan lebih cekap dalam menguasai bahasa kebangsaan.

“Mereka juga boleh merujuk buku Istilah Undang-undang, hasil terbitan DBP sebagai rujukan. Banyak orang yang mengatakan bahawa bahasa Melayu tidak mempunyai perkataan yang tepat bagi mentafsirkan sesuatu dan tidak sesuai dijadikan bahasa pengantara di mahkamah. Hujahan ini tidak tepat kerana jika ruang dan peluang tidak diberi kepada bahasa Melayu, bagaimanakah laras undang-undang dalam bahasa Melayu itu akan berkembang?“ ujarnya lagi.

Sementara itu, Puan Kokila Vaani pula berkata, bahasa Melayu bukanlah bahasa untuk orang Melayu sahaja. Semua warga Malaysia perlu menguasai bahasa Melayu dengan baik dan fasih. Bagi pengamal perundangan bukan Melayu, hal ini menjadi satu cabaran untuk bertutur dan menyediakan hujahan dalam bahasa Melayu dengan baik. Namun begitu, sudah terbukti bahawa banyak pengamal perundangan bukan Melayu telah berjaya menyediakan hujahan yang sangat baik dalam bahasa Melayu termasuklah hakim bukan Melayu.

Menurut beliau, bahasa Melayu sebagai bahasa rasmi di mahkamah juga telah menjadi inisiatif oleh pengamal perundangan bukan Melayu untuk mempelajari bahasa Melayu dengan lebih baik. Selain itu, sikap memperlekeh bahasa Melayu perlu ditolak atau diperbetulkan. Bahasa Melayu perlu dimanfaatkan sepenuhnya dalam mahkamah dan hujahan dalam bahasa Melayu perlu diperbanyakkan.

Bagi Tuan Manveer Singh pula, bahasa Melayu sebagai bahasa kebangsaan sangat penting digunakan di mahkamah. Sekiranya pengamal perundangan hendak bertutur dalam bahasa Inggeris di mahkamah, maka mereka perlu meminta kebenaran. Hal ini menunjukkan betapa pentingnya penggunaan bahasa Melayu di mahkamah. Beliau juga mengharapkan agar semua pengamal perundangan menjadikan amalan menggunakan bahasa Melayu di mahkamah sebagai satu budaya. Untuk mahir berbahasa Melayu bagi yang bukan Melayu, mereka perlu perbanyakkan bertutur dalam bahasa Melayu dan meluaskan pergaulan dengan orang Melayu.

Pembicara keempat, iaitu Tuan Haji Mohamed Hanif pula menyatakan bahawa peri pentingnya bahasa Melayu sebagai bahasa kebangsaan di bawah Perlembagaan Malaysia. Katanya, bahasa Melayu ialah bahasa kebangsaan yang memandaikan pengamal perundangan dalam bidang guaman dan kehakiman. Oleh itu, para pengamal perundangan perlu prihatin terhadap penggunaan bahasa Melayu di mahkamah dalam meluhurkan dan menjunjung bahasa Melayu.

“Terdapat juga inisiatif yang dibuat oleh firma-firma guaman yang mengupah jurubahasa dan penterjemah bagi melatih peguam untuk berbahasa Melayu dengan baik dan fasih. Selain itu, para pengamal perundangan juga perlu tegas terhadap penguatkuasaan penggunaan bahasa Melayu dan sentiasa mengamalkan bahasa Melayu di mahkamah. Mereka juga seharusnya banyak menulis dan menterjemahkan buku undang-undang ke dalam bahasa Melayu“, ujarnya lagi.

Demikianlah penerangan menarik yang disampaikan oleh para panel yang terlibat ketika mengupas isu penjiwaan dan pemahaman bahasa Melayu dalam kalangan pengamal perundangan dan kehakiman. Yang turut hadir ialah Tuan Johan Radzi bin Ahmad Zahar (peguam) yang bertindak sebagai moderator.


Karyawan Malaysia Raikan Budaya Korea dalam Pameran Hallyu: Gelombang Korea

Untuk mendapatkan maklumat terkini, ikuti kami melalui Telegram

Kuala Lumpur – Balai Seni Negara (BSN), serta Kementerian Pelancongan, Seni dan Budaya Malaysia (MOTAC) bersama-sama Kedutaan Besar Republik Korea di Malaysia, Komuniti Seni Batu Belah, Universiti Malaya, Akademi Pengajian Korea, dan Khidmat Promosi Pengajian Korea menganjurkan Pameran Hallyu: Gelombang Korea di Malaysia di Galeri BSN dari 1 Mei lalu sehingga 16 September depan.

Pameran Hallyu: Gelombang Korea di Malaysia setiap hari secara percuma dari pukul 10 pagi hingga 5 petang ini diadakan bersempena dengan sambutan ulang tahun ke-40 Dasar Pandang ke Timur bersama-sama Republik Korea.

Pada permulaan pengenalannya, Dasar Pandang ke Timur yang berlandaskan faktor ekonomi merupakan reaksi daripada peristiwa “Penyerbuan Subuh”, dan “Beli Barangan British”. Melalui masa dan hasil perubahan pemikiran dan penerimaan, dasar ini turut menekankan pertukaran sosial budaya yang membabitkan Hallyu atau Gelombang Korea hingga kini.

Pameran Hallyu: Gelombang Korea di Malaysia ini merupakan pameran diplomasi budaya yang turut menjemput Komuniti Seni Batu Belah. Komuniti berkenaan merupakan antara pemenang Anugerah Bakat Muda Sezaman (BMS21), yang dianggotai anak-anak muda yang menghasilkan karya-karya seni secara kolektif.

Untuk pameran ini, Komuniti Seni Batu Belah tampil dengan pengetahuan dan pengalaman “gelombang Korea” mereka bagi menterjemah kefahaman berkaitan asimilasi budaya Malaysia-Korea ke dalam bentuk visual menerusi karya-karya yang dipamerkan.

Pameran Hallyu: Gelombang Korea di Malaysia dengan 20 buah karya ini turut menampilkan karyawan-karyawan terkemuka dari Republik Korea, iaitu Jin Youngsun, DaViz (O Eunseuk & Park Kyudong), dan Bu Kyunghee.

Jin Youngsun merupakan salah seorang penerima Budaya Order Merit yang menjalani latihan sebagai artis Fresco Mural di Ecole Nationale Superieure des Beaux-Arts, Paris dan di ICCROM Rom yang membolehkan beliau menghasilkan semula mural lukisan dinding Goguryeo untuk Muzium Negara Korea pada tahun 1996.

DaViz pula merupakan sebuah projek terbaharu O Eunseuk & Park Kyudong yang menggabungkan data visual, dan teknologi terkini seperti CG, AI dan media immersive. Yang menariknya, Pameran Hallyu: Gelombang Korea di Malaysia ini turut mempamerkan sebuah lukisan karya Allahyarham Datuk Hoessein Enas, berjudul Gadis Korea, daripada Koleksi Tetap Negara.

Perasmian pameran selama kira-kira empat bulan ini disempurnakan oleh Menteri Luar Korea, Tuan Yang Terutama Park Jin pada 1 Mei lalu. Turut hadir ialah Ketua Setiausaha MOTAC, Datuk Saraya Arbi, dan Duta Besar Republik Korea di Malaysia, Tuan Yang Terutama Yeo Seung Bae.


Perpaduan dalam Kepelbagaian: Pameran Bidan Gamit Pengunjung

Kuala Lumpur – Perpaduan dalam kepelbagaian. Itulah mesej terpenting daripada ucapan yang disampaikan oleh YB Datuk Aaron Ago Dagang, Menteri Perpaduan Negara ketika merasmikan Pameran Bidan dan Majlis Ramah Mesra Aldilfitri pada pagi tadi.

“Saya berharap pameran dan majlis ini dapat mencapai objektifnya untuk mengeratkan kefahaman kepelbagaian kebudayaan kita di Malaysia selaras dengan fungsi teras dan objektif Kementerian Perpaduan Negara dalam menjaga perpaduan, kebudayaan dan kefahaman kepelbagaian antara semua kumpulan etnik, agama dan budaya agar terpelihara selama-lamanya,” kata beliau.

“Sebab itu tema kita di Kementerian Perpaduan Negara ialah perpaduan dalam kepelbagaian. Oleh itu pelbagai budaya yang ada di negara kita perlu dikekalkan dan dipamerkan untuk sekarang dan untuk masa-masa akan datang,” jelas YB Datuk Aaron Ago Dagang.

Turut hadir pada majlis tersebut ialah YB Tuan Lukanisman bin Awang Sauni merangkap Timbalan Menteri Kesihatan dan Ketua Pengarah, Jabatan Muzium Malaysia iaitu YBhg. Datuk Kamarul Baharin bin A. Kasim.

Pameran Bidan yang diadakan ialah anjuran Jabatan Muzium Malaysia dengan kerjasama Kementerian Kesihatan Malaysia di Galeri 1, Muzium Negara, Kuala Lumpur dan telah bermula sejak 1 Mei 2023 sehingga 31 Julai 2023.

Matlamat penganjuran pameran ini ialah untuk menghargai peranan bidan tradisional (bidan kampung) dan bidan moden dalam institusi kesihatan bersempena dengan sambutan Hari Bidan yang disambut pada 5 Mei setiap tahun.

Koleksi peralatan berkaitan bidan seperti mangkuk mandi bayi etnik Dayak, pendukung bayi etnik Orang Ulu Kenyah, kerusi besalin masyarakat Cina, sengkalan, lupong manang atau bekas simpanan ubat etnik Iban pastinya akan menarik perhatian para pengunjung yang hadir ke pameran tersebut.


Golongan Peranakan Malaysia Berdialog tentang Perpaduan

Untuk mendapatkan maklumat terkini, ikuti kami melalui Telegram

Kuala Lumpur – “Ikan di laut asam di darat, dalam belanga bertemu jua,” merupakan petikan lirik yang popular menggambarkan penyatuan dan pertemuan yang berbeza dalam ruang yang sama bersempena dengan Dialog Peranakan Malaysia 2023, bertempat di Balai  Budaya Tun Syed Nasir, Dewan Bahasa dan Pustaka, pada 13 Mei 2023.

Turut serta dalam Dialog Peranakan Malaysia pada kali ini merupakan tiga panel pembicara yang cukup hebat membicarakan perihal kehidupan golongan peranakan yang tidak asing di Malaysia, iaitu Presiden Persatuan Peranakan Baba Nyonya Malaysia, YBhg. Dato’ Ronald Gan Yong Hoo, Presiden Persatuan Penduduk Kampung Portugis Melaka, Puan Marina Linda Danker dan Presiden Persatuan Kebudayaan Cheti Melaka, Encik Shanmugan Raja a/l Kandasamy Raja.

Bersesuaian dengan tema dialog peranakan pada kali ini yang menyentuh tentang perpaduan bangsa, konsep Malaysia MADANI dilihat sebagai jambatan kesatuan bagi golongan peranakan di Malaysia. YBhg. Dato’ Ronald Gan Yong Hoo berkata,

Baba Nyonya merupakan satu daripada contoh paling baik yang menerapkan konsep perpaduan di Malaysia.

Bagaimana kita lihat baju kebaya baru-baru ini dicalonkan oleh empat negara ASEAN ke peringkat UNESCO, begitulah fungsi Baba Nyonya untuk memperkenalkan budayanya pada masyarakat. Dalam konteks ini, kita mencari kesamaan dalam budaya dan kehidupan dan itulah definisi perpaduan yang sebenar.

Kepelbagaian kaum di Malaysia yang unik ini disatukan melalui satu jambatan, iaitu bahasa. Marina Linda Danker berkata, bahasa Melayu menjadi bahasa utama dalam kalangan orang Portugis. Bagi mereka, komunikasi masyarakat melalui satu bahasa ialah lambang perpaduan. Kongsinya,

Kami (orang Portugis) dididik untuk merasakan tiada perbezaan budaya, gaya hidup dan bahasa agar kesepaduan itu lebih utuh dan tidak ada jurang.

Walau bagaimanapun, perpaduan ini dilihat telah diancam dengan kedatangan media sosial dalam generasi masa kini. Shanmugan Raja melihat peranan media sosial kini ada baik dan buruknya dalam menyebarluaskan budaya peranakan Baba Nyonya, Cheti dan Portugis.

Bagi meraikan golongan peranakan yang bersifat minoriti ini memerlukan usaha sama semua pihak seperti yang dilakukan dalam Dialog Peranakan Malaysia 2023, anjuran Dewan Bahasa dan Pustaka melalui kerjasama Persatuan Peranakan Baba Nyonya Malaysia (PERANAKAN), untuk memastikan kepelbagaian budaya dan bangsa di Malaysia mampu berdiri sama tinggi, duduk sama rendah.


Titik Persamaan Tradisi dan Budaya Baba Nyonya Pemangkin Pembinaan Negara

Kuala Lumpur – Presiden Persatuan Peranakan Baba Nyonya Malaysia, YBhg. Dato’ Ronald Gan Yong Hoe berkata, persamaan tradisi dan budaya masyarakat Baba Nyonya dengan masyarakat majoriti Malaysia merupakan antara titik persamaan yang boleh dijadikan sebagai tiang jambatan pembinaan negara yang kukuh dan madani.

Menurut beliau, antara tradisi dan budaya tersebut termasuklah dondang sayang, pantun, tarian joget lambak, makan sirih dan sambal belacan, serta pemakaian kebaya.

“Masyarakat Baba Nyonya, Ceti dan Serani di Malaysia perlu berasa bangga dengan tradisi dan cara hidup kita.

Jika kita sendiri termakan dengan arus pembangunan sehingga mengabaikan bahasa, cara hidup, pakaian dan lagu kita, makan hilanglah khazanah yang boleh dan layak dijadikan sebagai ikon perpaduan di negara ini,” kata beliau ketika berucap dalam Majlis Perasmian Festival Peranakan Malaysia 2023, pagi tadi.

Beliau percaya, peranakan tidak akan hilang di muka bumi ini, namun memerlukan bantuan kerajaan terutamanya kerajaan yang menawarkan konsep MADANI supaya memberikan legitimasi kepada status peranakan sebagai satu suku kaum di Malaysia ini.

“Kami tidak mahu dijadikan sebagai produk pelancongan malahan menjadi ikon perpaduan yang boleh membina masyarakat yang benar-benar masyhur dan bersatu padu,” ujar beliau.

Festival yang berlangsung selama sehari di Balai Budaya Tun Syed Nasir, Dewan Bahasa dan Pustaka (DBP) tersebut merupakan anjuran DBP dengan kerjasama Persatuan Peranakan Baba Nyonya Malaysia (PERANAKAN), Jabatan Perpaduan Negara dan Integrasi Nasional Negeri Melaka, Persatuan Peranakan Baba Nyonya Kuala Lumpur dan Selangor, Jabatan Warisan Negara serta Jabatan Kesenian dan Kebudayaan Negara, Negeri Melaka.

Penganjuran festival ini bertujuan untuk mengangkat keindahan serta kekayaan budaya Baba Nyonya melalui aktiviti kesenian kepada masyarakat umum.

Festival Peranakan Malaysia 2023 padat dengan aktiviti seperti Dialog Peranakan, Pertandingan Rencah Rasa Peranakan, Main Wayang Peranakan, persembahan dondang sayang dan joget, serta pameran dan jualan barangan peranakan.


Anwar: The Untold Story, Kisah Kelegitan Anwar Ibrahim Menentang Rasuah

Untuk mendapatkan maklumat terkini, ikuti kami melalui Telegram

Kuala Lumpur – Farid Kamil, pelakon filem “pecah panggung” pada tahun 2017, Tombiruo: Penunggu Rimba, dan yang terbaharu Sumpahan Syaitan, menegaskan sesiapa yang mahu memegang watak Perdana Menteri Malaysia, Datuk Seri Anwar Ibrahim dalam filem atau karya lain mestilah membenci dan memerangi rasuah!

Walaupun sikap sedemikian amat sesuai dan melayakkan Farid memegang watak Datuk Seri Anwar Ibrahim untuk filem Anwar: The Untold Story (ATUS), tetapi beliau bukanlah satu-satunya pelakon yang dipilih. Sebelum beliau, beberapa orang pelakon dari Malaysia dan luar negara telah menolak tawaran berlakon sebagai Anwar Ibrahim kerana bimbangkan risiko bakal dihadapi.

Selain Farid dan Hasnul Rahmat dari Malaysia, ATUS turut dibintangi pelakon dan penyanyi terkenal Indonesia, Acha Septriasa sebagai Dr. Wan Azizah Wan Ismail, iaitu isteri Anwar, serta Saskia Chadwick, Piet Pagau, Dewi Irawan dan ramai lagi. Hasnul memegang watak Perdana Menteri keempat, Dr. Mahathir Mohamad (semasa zaman cerita filem ini ialah Datuk Seri).

ATUS yang menelan biaya RM10 juta, dan akan ditayangkan di pawagam seluruh negara bermula pada 18 Mei nanti, bakal memberikan anjakan paradigma, serta menjadi satu penanda aras baharu untuk industri perfileman tanah air.

Menjalani penggambaran di Indonesia dan Malaysia dengan gabungan dua negara serumpun, termasuk kehadiran gabungan pelakon terkenal, serta pasukan penerbitan menjanjikan ATUS mampu menarik semua lapisan masyarakat menontonnya di pawagam.

Oleh kerana pelancarannya pada 1 Mac lalu yang juga beberapa bulan selepas Pilihan Raya Umum ke-15 (PRU15), dan penubuhan Kerajaan Perpaduan, ramai yang menganggap ATUS dihasilkan selepas itu, dan pelantikan Anwar sebagai Perdana Menteri ke-10.

Namun demikian, Penerbit Eksekutif ATUS, Zunar atau nama sebenarnya, Zulkiflee Anwar Haq, tampil memberikan penjelasan.

“Sebenarnya, filem ini dihasilkan sebelum PRU15, dan tidak mengambil kira kerajaan mana yang memerintah. Begitu pun, pelbagai kesukaran dihadapi, termasuk kebimbangan mengenai soal tayangan kalau bukan Pakatan Harapan yang memerintah, dan Anwar tidak menjadi Perdana Menteri,” jelas Zunar, yang juga kartunis tersohor sejak 1990-an.

ATUS yang berdurasi 108 minit membawa kisah jatuh bangun perjuangan Anwar dalam politik Malaysia, terutama melawan rasuah. Filem yang diusahakan (penulisan skrip) sejak Ogos 2011 ini telah bersedia untuk ditayangkan.

Latar waktu cerita ialah dari 1993 hingga 1998, iaitu ketika Anwar mula menjawat jawatan Menteri Kewangan sehingga dipecat pada 2 September (1998).

Diadaptasi  dan diolah daripada kisah benar, jalur ceritanya adalah mengenai sikap Anwar yang tegas, dan konsisten menolak pelbagai jenis imbuhan, dan wang tunai daripada pihak tertentu.

Selain itu, memaparkan bagaimana beliau enggan menggunakan wang rakyat untuk “menyelamatkan” syarikat anak pemimpin tertentu yang kerugian berbilion ringgit. Oleh kerana itu, beliau difitnah dengan satu konspirasi besar, dipecat, dipukul dengan ganas di lokap, dan dibiarkan tanpa rawatan perubatan selama beberapa hari.

Pengarah ATUS, Viva Westi, tidak dapat menyembunyikan rasa terharunya dengan penerbitan filem ini. Katanya, doa dan air mata telah mengiringi kerja-kerja pembikinan ATUS.

“Saya masih mengingati pesanan Zunar yang keras-lucu, iaitu saya boleh sakit, tetapi jangan mati selagi filem ini belum disiapkan. Saya dan suami juga kerap berbalah kerana kedegilan saya untuk menyiapkan filem ini,” cerita Viva.

Acha pula menyatakan rasa teruja dapat membintangi ATUS, selain terharu dengan layanan dan sifat keibuan Dr. Wan Azizah terhadapnya ketika kali pertama bertemu. Dia yang juga penyanyi lagu terkenal Berdua Lebih Baik, turut gembira dapat belajar bertutur dalam bahasa Melayu.


Revolution Stage Pentaskan Olahan Baharu Legenda Puteri Gunung Ledang

Petaling Jaya – Revolution Stage kembali dengan cara penceritaan yang berbeza dalam pementasan terbaharu mereka, Teater Bangsawan Indie Puteri Gunung Ledang: Sakti Siti Djamilah. Terinspirasi dengan konsep sufisme, skrip karya Khairunazwan Rodzy ini akan membawa pengalaman dan pengetahuan yang baharu kepada penonton.

Menurut Khairunazwan, yang berganding sebagai pengarah bersama teater ini dengan Rahim Jo, beliau memilih jalan cerita ini kerana ingin masyarakat lebih mengenali Puteri Gunung Ledang, atau nama Islamnya, Siti Djamilah, dari sudut yang berbeza daripada penceritaan yang sering didengari dan didendangkan.

“Saya merasakan ia adalah salah satu sudut penceritaan yang masih ramai belum tahu. Walaupun kita tahu kisah Puteri Gunung Ledang memang terkenal, tetapi penceritaan dan skrip yang saya cuba sampaikan akan membawa satu pengalaman dan pengetahuan yang baharu kepada setiap penonton,” jelas Khairunazwan.

Melalui fokus penceritaan kepada kisah rombongan Sultan Mahmud dan latar belakang keperibadian Puteri Gunung Ledang yang lebih dalam, Revolution Stage memberikan interpretasi segar terhadap legenda Puteri Gunung Ledang.

Tidak hanya menerapkan tafsiran yang tersendiri, pementasan ini juga disebut oleh wakil pihak produksi, Revolution Stage, akan memberikan pengalaman teater yang berbeza. Teater Bangsawan Indie Puteri Gunung Ledang: Sakti Siti Djamilah ialah satu usaha untuk mempopularkan konsep teater bangsawan indie di Malaysia. Pementasan ini adalah inisiatif susulan selepas kejayaan pementasan Teater Bangsawan Indie: Raja Bersiong pada Anugerah Teater Malaysia tahun lepas yang merangkul 3 piala dalam anugerah tersebut.

Menjelang pementasan pada 17 hingga 28 Mei 2023 ini, lebih daripada 15 pelakon muda dan berpengalaman seperti Aloeng Silalahi, Kyra Sabri, Jasni Fizul, Saiful Wazien, Fattah Fawzy dan ramai lagi akan tampil sebagai pelakon di pentas Revolution Stage, Petaling Jaya.

Revolution Stage bukan sahaja merupakan sebuah produksi teater, tetapi juga merupakan pusat pembelajaran teater yang utama di Kuala Lumpur. Dengan menerima Insentif Seni (Kewangan) daripada Jabatan Kebudayaan dan Kesenian Negara (JKKN) dan juga The BOH Cameronian Grants for New Productions 2022 dari Kakiseni, Teater Bangsawan Indie Puteri Gunung Ledang: Sakti Siti Djamilah menandakan impak dan kesungguhan Revolution Stage dalam dunia teater Malaysia.

Bagi mereka yang tidak berada di Lembah Klang, pementasan akan turut dipertontonkan secara dalam talian dan boleh dibeli dengan harga yang berbeza. Para penggemar teater dijemput untuk menyaksikan Teater Bangsawan Indie Puteri Gunung Ledang: Sakti Siti Djamilah dan boleh mendapatkan tiket di www.revolutionstage.com.


Landskap Budaya Malaysia di kota London

Untuk mendapatkan maklumat terkini, ikuti kami melalui Telegram

London – Minggu Kraf London 2023 anjuran Yayasan Tenun Pahang Diraja di bawah naungan Kebawah Duli Yang Maha Mulia Seri Paduka Baginda Raja Permaisuri Agong Tunku Hajah Azizah Aminah Maimunah Iskandariah bertemakan Abstrak Alam Semula Jadi mempamerkan landskap budaya Malaysia yang kaya melalui tradisi krafnya yang luar biasa.

Pameran edisi kedua ini berlangsung dari 6 Mei hingga 14 Mei diadakan di Suruhanjaya Tinggi Malaysia, London menonjolkan kemahiran kraf yang berakar umbi dalam masyarakat orang asli di negara kita iaitu orang asli Semelai dari Pahang, Mah Meri dari Selangor dan pelbagai etnik dari Sabah dan Sarawak.

Program ini merupakan inisiatif KDYMM Seri Paduka Baginda Raja Permaisuri Agong yang bertujuan mempromosikan produk kraf warisan daripada usahawan kraf Malaysia seperti produk kraf tradisional orang Melayu, orang asli serta etnik Sabah dan Sarawak ke peringkat antarabangsa.

Terdapat pelbagai aktiviti menarik yang diadakan semasa minggu kraf tersebut termasuklah pameran, demonstrasi, bengkel, lawatan berpandu dan jualan dalam talian. Sebanyak 200 produk kraf Malaysia dipamerkan sebagai platform untuk mempromosikan dan membantu usahawan kraf tempatan memasarkan hasil produk mereka ke persada antarabangsa.

Lebih menarik pada edisi kali ini apabila Kraftangan Malaysia turut menampilkan tiga usahawan bagi membuat demonstrasi pembuatan produk kraf ukiran kayu oleh Tokoh Kraf Negara Encik Norhaiza bin Noordin, ukiran patung moyang orang asli Mah Meri oleh Adiguru Encik A. Samri a/l Abdul Rahman dan anyaman pandan orang asli Mah Meri oleh Puan Maznah anak Unyan.


Legenda Mahsuri Dijelmakan Semula dalam Bentuk Teater

Langkawi – Baru-baru ini, telah berlangsung pementasan teater Dendam Mahsuri oleh Sekolah Menengah Kebangsaan (SMK) Kedawang di Auditorium Lembaga Pembangunan Langkawi (LADA). Teater ini dipentaskan bersempena dengan penganjuran Bengkel Kerja Pengurusan Guru antara Negeri dan Bahagian Kementerian Pendidikan Malaysia 2023 di Hotel Adya, Pekan Kuah, pada 10 Mei 2023 yang lalu.

Pulau Langkawi yang terletak di Kedah sememangnya terkenal dengan legenda Mahsuri. Hal ini turut diikuti dengan keindahan alam semula jadi, jualan barang bebas cukai dan produk tarikan yang menarik minat ramai pelancong dan pengunjung untuk mengunjungi pulau pelancongan tersebut sejak dahulu hingga kini, terutamanya selepas Pengisytiharaan Langkawi sebagai Pulau Bebas Cukai pada 1 Januari 1987. Mahsuri merupakan seorang anak desa di Kampung Mawat, Mukim Ulu Melaka yang terkenal dengan kecantikan, keayuan dan budi pekerti seharum seperti pemilik namanya. Namun malangnya, dia telah dijatuhi hukuman mati angkara fitnah.

Jalan cerita asal legenda setempat ini telah direka cerita semula dengan sentuhan dan olahan oleh pelajar SMK Kedawang. Mahsuri yang sebelum ini merupakan gadis desa telah dijelmakan sebagai seorang permaisuri yang berkuasa sakti di Langkawi. Kekuasaan baginda tidak bertahan lama kerana selepas itu Permaisuri Mahsuri telah terkorban dek angkara kuasa oleh persaingnya, Lela dan Jalak. Dua orang putera permaisuri, iaitu Wan dan Hakim, berusaha menuntut bela atas kematian bonda mereka, namun, mereka juga turut menghadapi tentangan dan krisis peribadi antara mereka berdua. Cabaran yang mendatang dihadapi dengan kerja sama yang erat antara kedua-dua beradik tersebut sehingga berjaya menumpaskan Lela dan Jalak. Diakhir cerita, mereka sepakat untuk membangunkan Langkawi mengikut panduan yang telah digariskan oleh Permaisuri Mahsuri.

Produksi teater SMK Kedawang ini yang terdiri daripada pelajar dalam jurusan seni lakonan dan seni lukisan mula ditubuhkan sejak tahun 2015, dengan tercetusnya kerjasama bersama-sama Suatukala. Suatukala ialah inisiatif jangkauan komuniti yang tertumpu pada penceritaan dalam apa jua bentuk. Menurut penerbit, pada bulan September 2023, SMK Kedawang telah menghantar seramai 25 orang murid bagi menyertai Kem Teater Rekacerita yang dianjurkan oleh Suatukala dengan kerjasama pihak LADA.

Para pelajar dibimbing dengan ilmu asas pementasan teater. Rekacerita merupakan olahan jalan cerita yang dicipta dan dinukilkan oleh para pelajar berdasarkan kisah-kisah Lagenda di Langkawi dengan menggunakan idea dan kreativiti mereka sendiri. Seramai 20 orang pelajar dari SMK Kedawang terpilih bagi pertandingan pementasan akhir Rekacerita dan buat julung kalinya program ini dianjurkan, SMK Kedawang telah dinobatkan sebagai Johan.

Pementasan teater Dendam Mahsuri ini diterbitkan oleh guru seni SMK Kedawang, Shureeza Faris Abdul Shukor, diarahkan oleh Naufal Nor Azli dan Fifi Aliesya. Teraju utama teater ini ialah Naufal Nor Azli, Yahya Omar, Danial Ikhlas, Johaneef Hakeem dan Syifa Amani. Pementasan ini telah disaksikan oleh Ketua Penolong Pengarah Unit Penempatan dan Pertukaran Bahagian Pengurusan Sekolah Harian (BPSH) Kementerian Pendidikan Malaysia, Tuan Haji Zanol Haji Awang, Ketua Pegawai Pendidikan Daerah Langkawi, Tuan Haji Mohd Kamal Hashim dan barisan urusetia dari BPSH dan Jabatan Pendidikan Negeri Kedah. Persembahan ini telah mendapat dukungan dan sokongan daripada Kementerian Pendidikan Malaysia, Jabatan Pendidikan Negeri Kedah, Pejabat Pendidikan Daerah Langkawi, SMK Kedawang dan LADA.


Bandar Raya Miri Meraikan Ulang Tahun yang Ke-18

Miri – Bandar raya Miri menyambut ulang tahun yang ke-18 menerusi penganjuran Miri Mayfest 2023 sepanjang bulan Mei ini. Pelbagai acara dan aktiviti yang menarik telah dirancang untuk memeriahkan lagi sambutan itu yang bertemakan [email protected] – Going International.

Menurut Datuk Bandar Raya Miri, Adam Yii Siew Sang, penganjuran kali ini akan lebih memfokuskan kepada hubungan luar dan antarabangsa dengan aktiviti yang dijalankan. Penganjuran sambutan tersebut bertepatan dengan visi bandar raya Miri untuk mempromosikan sektor pelancongan, hub pendidikan, kebudayaan dan sastera di bandar itu.

Beliau yang juga Ahli Dewan Undangan Negeri (ADUN) Pujut turut mengajak orang ramai untuk menghadiri Hari Terbuka Bandar Raya Miri yang akan diadakan pada 20 Mei bertempat di Dewan Bandaraya Miri.

“Bagi ulang tahun ke-18 ini, kami telah mengaturkan sambutan Hari Terbuka Bandar Raya Miri bermula pada jam 9 pagi hingga petang di Dewan Bandaraya Miri. Pelbagai program akan diatur dan kami menjemput semua lapisan masyarakat di Miri untuk hadir dan memeriahkan acara yang akan diadakan,” jelas beliau pada sidang media Hari Terbuka Majlis Bandaraya Miri dan Miri Mayfest.

Aktiviti yang menarik sepanjang bulan ini boleh dirujuk di Facebook Miri City Council (https://www.facebook.com/profile.php?id=100090028661689) yang meliputi aktiviti kebudayaan, sastera, kesihatan, pelancongan serta mempromosikan peranan Majlis Bandaraya Miri kepada orang ramai.

Pustaka Negeri Sarawak dan Dewan Bahasa dan Pustaka (DBP) Sarawak turut bekerjasama menjayakan pelbagai sesi perkongsian yang menarik sepanjang minggu ini bagi menyemarakkan sambutan ulang tahun ke-18 bandar raya Miri.


Realiti Kehidupan Kaum Melanau di Sarawak

Untuk mendapatkan maklumat terkini, ikuti kami melalui Telegram

Kaum Melanau adalah antara pelbagai etnik yang terdapat di bumi Sarawak. Mereka ialah penduduk peribumi Sarawak dan termasuk dalam rumpun Austronesia. Masyarakat Melanau kebanyakannya menetap di persisiran pantai, seperti kawasan lembah utara Sungai Rajang, Igan, Roban, Kabong, Matu-Daro, Pulau Bruit, Mukah, Gua Niah, Taman Negara Mulu, Dalat, dan Bintulu, serta terdapat juga di kawasan bandar besar, seperti Kuching, Sibu dan Miri.

Pada setengah abad yang lalu, daerah Bintulu yang menjadi penempatan kaum Melanau merupakan tanah jagaan bagi kerajaan kesultanan Brunei. Oleh sebab Bintulu merupakan tanah jagaan Sultan Brunei, baginda sering kali datang berkunjung bagi memantau keadaan penduduknya. Dikhabarkan, sedang perahu kerajaan Brunei berlayar menuju ke Kuala Bintulu, baginda ternampak sekumpulan penduduk sedang mendayung perahu menuju ke destinasi yang sama. Maka baginda pun bertanya kepada seorang nahkoda kapalnya “Perahu siapakah yang berada banyak di hadapan kita?” Nahkoda itu pun menjawab “Itu perahu orang memanau, baginda sultan.” Hari demi hari perkataan “memanau“ bertukar menjadi Melanau.

Masyarakat Melanau amat mementingkan aspek pangkat dalam adat perkahwinan mereka. Status sosial sangat dititikberatkan bagi menjaga maruah dan keturunan mereka. Pasangan pengantin mestilah membawa barangan serta hadiah sebagai tanda tunang dan mas kahwin yang termasuk dalam status sosial perkahwinan kaum Melanau.

Pasangan yang mempunyai status sosial yang sama akan digelar “sama gara“ oleh masyarakat Melanau, manakala jika pasangan perempuan dan lelaki itu tidak mempunyai status sosial yang sama digelar “sida adat“.

Bagi adat merisik masyarakat Melanau, keluarga pihak lelaki akan mengunjungi rumah keluarga perempuan bagi mengetahui status sosial keluarga perempuan. Keluarga pihak lelaki juga akan bertanya jika gadis itu sudah berpunya atau belum, dan sekiranya belum pihak lelaki akan meminang dan berbincang tentang mas kahwin.

Apabila kedua-dua belah pihak bersetuju, maka adat pertunangan akan dilaksanakan. Pihak lelaki akan mengumpulkan beberapa orang lelaki dan perempuan daripada anggota ahli keluarganya yang sudah berusia. Mereka ditugaskan bagi mengangkat dulang hantaran peminangan yang berupa sebentuk cincin, sebilah senjata, segantang padi, sebiji kelapa dan beberapa barangan tembaga. Barang-barang hantaran ini diserahkan kepada pihak keluarga perempuan sebagai tanda pertunangan.

Sebelum berlangsungnya pertunangan, kedua-dua pihak keluarga membentuk beberapa persetujuan dan jika salah satu pasangan melanggar persetujuan tersebut maka pertunangan tersebut akan terputus. Sementara itu, jika pihak perempuan memutuskan tali pertunangan tersebut, maka segala barangan hantaran mestilah dipulangkan semula kepada pihak lelaki. Sekiranya pihak lelaki pula yang memutuskan tali pertunangan, maka pihak perempuan tidak perlu memulangkan kembali barangan hantaran.

Segala persiapan perkahwinan mestilah diuruskan sebelum tarikh perkahwinan berlangsung. Hal ini kerana bakal pengantin lelaki mestilah menyerahkan hadiah mas kahwin, iaitu “penyekab“ dan “berian“ serta hadiah lain, seperti “adat menuga“, “adat mebin“ dan “pakan“ kepada bakal pengantin perempuan sebelum majlis perkahwinan berlangsung. Kenduri perkahwinan pula harus diadakan di rumah kedua-dua pihak pengantin perempuan dan lelaki serta dihadiri oleh sanak-saudara, jiran dan sahabat dari kedua-dua belah pihak. Pada sebelah malamnya pula, upacara makan nasi temuan diadakan dan pasangan pengantin menjamah jamuan. Pengantin perempuan juga akan menyuap pengantin lelaki semasa menjamah nasi temuan.

Sebelum kedatangan kesultanan Brunei di penempatan masyarakat Melanau, kebanyakan daripada mereka tidak mempunyai pegangan agama dan tidak percaya akan kewujudan tuhan. Namun begitu, selepas penjajahan keluarga Brooke di Sarawak dan pemerintahan kesultanan Brunei, banyak masyarakat Melanau mula beralih kepada agama Islam dan Kristian. Sebelum masyarakat Melanau memeluk agama Islam dan Kristian, mereka mempunyai kepercayaan terhadap kuasa ghaib serta percaya dunia mempunyai tiga lapisan yang mengandungi unsur baik dan jahat. Masyarakat Melanau dinasihatkan supaya tidak mengganggu lapisan-lapisan ghaib ini kerana dikhuatiri akan menjejaskan kesihatan mereka dan akan mendapat bala. Bukan itu sahaja, mereka turut percaya individu yang mengganggu lapisan ghaib ini akan mendapat penyakit.

Masyarakat Melanau juga percaya wujudnya makhluk-makhluk halus yang digelarkan sebagai ipok, amow, tow dan during. Sekiranya masyarakat Melanau diganggu oleh makhluk halus ini maka khidmat dukun atau bomoh akan digunakan bagi mengusir keberadaan makhluk halus tersebut. Namun demikian, kepercayaan kuno ini semakin dilupakan semenjak masyarakat Melanau mula memeluk agama Islam dan Kristian.

Masyarakat Melanau menyambut perayaan Pesta Melanau atau lebih dikenali sebagai Kaul Melanau. Perayaan ini disambut bagi merayakan semangat laut, tanah, hutan dan kebun bagi kaum Melanau. Perayaan ini merupakan perayaan yang disambut oleh nenek moyang mereka. Perayaan ini disambut secara besar-besaran di persisiran pantai Sarawak. ‘Tibou’ iaitu buaian setinggi 20 kaki akan dibina. Sebanyak tujuh atau lapan orang pemuda Melanau akan bergayut di tali buaian gergasi ini. Pesta Kaul ini akan diserikan lagi dengan bot-bot berhias yang berwarna-warni di persisiran pantai Sarawak.

Sukan pantai turut akan diadakan serta dimeriahkan lagi dengan gerai-gerai makanan tradisional kaum Melanau. Setelah matahari terbenam, pesta Kaul akan diteruskan di dalam rumah masyarakat kaum Melanau. Mereka akan mengunjungi rumah sanak-saudara dan setiap rumah akan menghidangkan sagu yang merupakan juadah istimewa setiap kali perayaan Kaul disambut. Orang Melanau juga terkenal dengan gelaran penebang sagu yang mahir. Perusahaan sagu selalunya dimiliki oleh kaum Melanau di Sarawak.


Makna Penggandaan

Penggandaan merupakan satu daripada proses pembentukan kata dalam bahasa Melayu. Proses yang lain ialah pengimbuhan, pemajmukan dan pembentukan akronim. Proses penggandaan meliputi kata kerja, kata kerja, kata adjektif dan sesetengah kata tugas. Melalui proses penggandaan, terhasillah kata ganda penuh, kata ganda separa dan kata ganda berentak. Sila lihat contoh yang berikut:

1a.  Dia melawati tempat-tempat bersejarah.

Dalam ayat 1a, terdapat kata nama ganda penuh, iaitu tempat-tempat. Dalam ayat 1b, terdapat kata kerja ganda separa, iaitu berlari-lari. Dalam ayat 1c, terdapat kata adjektif ganda berentak, iaitu riuh-rendah.

Proses penggandaan dapat menyampaikan maksud jamak. Sila lihat contoh yang berikut:

Dalam kelompok ayat 2, kata nama ganda rumah-rumah dan kata adjektif ganda cantik-cantik membawa erti bahawa rumah yang dimaksudkan bersifat jamak.

Penggandaan dapat juga mendukung makna umum. Sila lihat contoh yang berikut:

Dalam ayat 3a, 3b dan 3c, kata ganti nama tanya ganda apa-apa, siapa-siapa dan mana-mana membawa maksud umum. Dalam ayat 3d, kata tanya ganda bila-bila juga membawa maksud umum atau “sebarang”.

Ada kata ganda yang membawa maksud “berulang-ulang” atau “berpanjangan”.  Sila lihat contoh yang berikut:

4c.  Dia tertanya-tanya tentang hal itu.

Dalam kelompok ayat 4, kata ganda melambai-lambaikan, muntah-muntah, tertanya-tanya dan ditunggu-tunggu bererti” berulang-ulang” atau “berpanjangan”.

Ada kalanya penggandaan menghasilkan kata yang mempunyai maksud “menyerupai rupa atau keadaan” dalam kata dasar. Sila lihat contoh yang berikut:

5a.  Langit-langit bilik itu sudah kotor.

Dalam kelompok ayat 5 di atas, kata ganda langit-langit, gula-gula, tupai-tupai dan orang-orang membawa maksud menyerupai rupa atau keadaan pada kata dasar yang berkenaan.

Walau bagaimanapun, terdapat kata ganda semu yang hanya merupakan nama khusus sesuatu benda atau hidupan, dan tidak mendukung maksud “menyerupai”. Sila lihat contoh yang berikut:

6a.  Seekor sibur-sibur hinggap pada hujung rumput itu.

6b.  Kisi-kisi dipasang untuk mencegah kecurian.

Dalam kelompok ayat 6 di atas, seluruh kata ganda sibur-sibur, kisi-kisi, sia-sia dan alu-aluan merupakan entiti tersendiri yang mendukung maksud khusus.

Ada kata ganda yang membawa maksud “demi”. Sila lihat contoh yang berikut:

7c.  Dia menimbang benda itu satu demi satu.

Ada kata ganda yang membawa maksud “sahaja” atau “hanya”. Sila lihat contoh yang berikut:

8a.  Itulah satu kajian telah dijalankan.

8b.  Itulah satu-satunya kajian yang telah dijalankan.

8c.  Itulah kajian yang satu sahaja yang telah dijalankan.

Penggandaan mungkin membawa maksud “santai”. Sila lihat contoh yang berikut:

9b.  Dia tidur-tidur untuk melepaskan keletihan.

9c.  Dia berbaring-baring sambil menonton televisyen.

Penggandaan juga menghasilkan adverba terbitan atau keterangan yang menghuraikan kata tertentu dalam ayat. Sila lihat contoh yang berikut:

10c.  Dia berjuang (secara) bermati-matian.

10e.  Dia bertindak (secara) terburu-buru.

Penggandaan yang bergandingan dengan awalan se- membawa maksud “betapa pun” atau “walaupun begitu”. Sila lihat contoh yang berikut:

11a.  Sepandai-pandai manusia, ada kalanya tersilap juga.

11b.  Sehandal-handal pemain itu, ada kalanya dia kalah juga.

11c.  Sejahat-jahat orang itu, ada juga kebaikannya.

Penggandaan yang bergandingan dengan apitan ke-…-an mendukung pelbagai maksud. Sila lihat contoh yang berikut:

Dalam ayat 12a, kekuning-kuningan bererti “agak kuning”. Dalam ayat 12b, kata kemalu-maluan bererti “sangat malu”. Dalam ayat 12c, kata ketuan-tuanan bererti “seperti tuan”.

Ada kalanya penggandaan mendukung maksud kesangatan. Sila lihat contoh yang berikut:

Dalam ayat 13a, kata pagi-pagi bererti “awal pagi”, manakala dalam ayat 13b, kata malam-malam bererti “jauh malam”. Dalam ayat 14a, gelap-gelita bererti “sangat gelap”, dan dalam ayat 14b, kata kacau-bilau bererti “sangat kacau”.

Penggandaan mungkin mendukung maksud “ketidakpastian”. Sila lihat contoh yang berikut:

15b.  Saya bimbang kalau-kalau dia sakit.

Ada kata ganda yang membawa maksud “berbagai-bagai jenis”. Sila lihat yang contoh berikut:

16a.  Dia suka makan buah-buahan tempatan.

16b.  Dia tabah walaupun menghadapi geruh-gerah.

Ada kata ganda yang menegaskan maksud pada kata dasar. Sila lihat contoh yang berikut:

17c.  Itulah kejayaan yang pertama-tamanya.


Sambutan Minggu Perpaduan 2023 Peringkat Kebangsaan di Sarawak

Untuk mendapatkan maklumat terkini, ikuti kami melalui Telegram

Kuala Lumpur – Kementerian Perpaduan Negara buat julung-julung kalinya akan menganjurkan sambutan Minggu Perpaduan 2023 yang bakal berlangsung secara serentak di seluruh negara dari 20 hingga 28 Mei ini.

Sambutan Minggu Perpaduan 2023 bertemakan Perpaduan dalam Kepelbagaian adalah untuk menyemarakkan semangat perpaduan serta menyebarluaskan pengetahuan, kefahaman dan penghayatan terhadap kepelbagaian adat dan budaya dalam masyarakat Malaysia.

Ketua Penolong Setiausaha Kementerian Perpaduan, Tuan Faizal Yusop berkata sambutan Minggu Perpaduan Negara 2023 akan diadakan secara serentak di 15 lokasi seluruh negara dan sambutan peringkat kebangsaan pula akan berlangsung dari 20 hingga 26 Mei 2023 di Waterfront Kuching, Sarawak.

Katanya, pemilihan kawasan tersebut sebagai lokasi sambutan peringkat kebangsaan adalah tepat dengan mengambil kira kepelbagaian dan keunikan etnik yang terdapat di negeri Sarawak selain lokasi tersebut terkenal dalam kalangan masyarakat.

“Sambutan minggu tersebut yang julung kalinya diadakan akan menjadi inisiatif tahunan kerajaan dalam memupuk aspirasi perpaduan nasional selaras dengan konsep Malaysia MADANI yang diperkenalkan,” katanya ketika menjadi tetamu dalam rancangan Selamat Pagi Malaysia.

Beliau berkata terdapat pelbagai aktiviti menarik yang akan berlangsung sepanjang minggu tersebut seperti Unity Run and Ride, Gerai Jualan Rahmah, jualan barangan kraftangan, jualan produk usahawan dan pameran daripada pelbagai agensi kerajaan.

Tambah beliau, kementeriannya juga akan mengadakan Pameran Rumah Etnik yang membolehkan para pengunjung melihat kepelbagaian tradisi dan budaya kaum-kaum yang ada di Malaysia termasuklah dalam aspek pakaian dan makanan tradisi.

Beliau juga memaklumkan Yang di-Pertuan Agong Al-Sultan Abdullah Ri’ayatuddin Al Mustafa Billah Shah dijangka akan hadir mencemar duli merasmikan majlis pembukaan sambutan Minggu Perpaduan Negara 2023 peringkat kebangsaan di Waterfront Kuching, Sarawak pada 21 Mei 2023.


Usaha Mengenali Antara Satu Sama dengan yang Lain Melalui Seni Budaya

Kuala Lumpur – Satu pendekatan yang unik dengan menampilkan pembuatan diorama dan miniatur sebagai seni budaya untukmengenali antara satu sama dengan yang lain. Usaha ini bermula sejak tahun 2015 oleh pencinta seni budaya, Encik Foo Loke Kee, yang mempunyai minat yang mendalam dalam seni dan budaya.

Beliau mengasaskan Galeri Seni dan Budaya World Culture Organisation (WCO) yang mengumpulkan pelbagai koleksi kraf tangan diorama silang budaya yang pertama dalam negara sehingga mendapat pengiktirafan The Malaysia Book  of Records. Galeri Seni dan Budaya WCO telah disempurnakan perasmiannya dan meluncurkan buku khas yang bertajuk Malaysia: Menelusuri Keindahan Sejarah Negara oleh Tan Sri Dato’ Sri Utama Dr. Rais Yatim, Yang di-Pertua Dewan Negara pada 16 Mac 2023 yang lepas.

Bagi meneruskan usaha mendekatkan seni budaya ini kepada rakyat, Galeri Seni dan Budaya WCO  diberi peluang oleh Jabatan Kebudayaan dan Keseniaan Negara (JKKN) untuk bertindak sebagai pempamer pada Rumah Terbuka Parlimen yang berlangsung pada 6 hingga 7 Mei 2023 yang lalu di bangunan Parlimen Malaysia.

Memetik kata-kata Tan Sri Dato’ Sri Utama Dr. Rais Yatim ketika Majlis Perasmian Rumah Terbuka Parlimen Malaysia, “Gerbang bangunan ini membawa pengertian bahawa hak-hak yang wujud di Parlimen adalah hak rakyat“, cukup sinonim dengan hasrat WCO untuk mempersembahan keunikan seni dan budaya melalui diorama dan miniatur.

Kesempatan ini digunakan sebaik mungkin oleh pasukan WCO untuk mempamerkan hasil kreativiti artis-artis WCO yang telah menghasilkan ukiran sobek pelbagai jenis bunga, diorama miniatur yang menunjukkan suasana sambutan kemerdekaan, Masjid Jamek Kuala Lumpur, suasana jualan di jalan petaling, kehidupan masyarakat di Kampung Cina, Kampung Budaya Melayu, Estet India, suasana kehidupan etnik Sarawak di Sungai Rejang dan Pasar Tamu di Kota Belud, Sabah . Selain itu, ditampilkan inovasi persembahan diorama miniatur yang digabungkan dengan elemen hologram, audio dan visual yang menjadi tarikan utama.

Reruai Galeri Seni dan Budaya WCO menjadi tumpuan para pengunjung yang terdiri daripada pelbagai lapisan masyarakat Malaysia. Karya dipersembahkan oleh WCO ini juga mengimbau nostalgia tahun 1970-an hingga 1990-an ketika suasana berada di pawagam dan berada di Cameron Highlands yang telah mencuit hati golongan pengunjung merasai zaman berkenaan.

Elemen silang budaya pelbagai kaum menjadi tunjang utama dalam pameran tersebut dengan mempersembahkan hasil diorama miniatur keunikan seni budaya kaum Melayu, Cina, India , Kadazan dan Bajau dan Iban. Mengenali kostum budaya utama di Malaysia juga menjadi simbolik kepada usaha meningkatkan  semangat Malaysia Madani yang menekankan perpaduan dalam kalangan rakyat Malaysia. Turut mengunjungi reruai WCO adalah Yang Dipertua Dewan Rakyat, Datuk Johari Abdul dan Ketua Pentadbir Parlimen Malaysia, Datuk Nor Yahati Awang.

WCO berteraskan visi untuk membina sebuah platform “Budaya Dunia“ bagi mempamerkan hasil seni dan budaya dan meletakkan misi bagi mengenal pasti dan memberi motivasi kepada pencinta seni untuk mengekalkan seni warisan. WCO  memilih dua nilai sebagai tunjang utama, iaitu mempromosikan budaya Keaslian dan Keindahan. Nilai ini menjadi asas perjuangan WCO bagi terus mengangkat seni dan budaya Malaysia di arena tempatan dan antarabangsa.

WCO amat berterima kasih kepada agensi kerajaan yang telah memberi kerjasama, antaranya teramsuklah Jabatan Kebudayaan dan Keseniaan Negara, Dewan Bahasa dan Pustaka, Jabatan Warisan Negara, Jabatan Muzium Negara dan juga Pusat Kebudayaan China di Malaysia. Pihak WCO sentiasa mengalu-alukan semua pihak untuk tampil dan bekerjasama dalam usaha ini.


Silat Seni Jati Warisan Azam Perkasa Seni Silat Melayu

Untuk mendapatkan maklumat terkini, ikuti kami melalui Telegram

Kota Damansara – Pertubuhan Silat Seni Jati Warisan telah mengadakan Majlis Penyampaian Bengkung dan Selempang kali ke-10 di Pusat Latihan MSGA Sdn Bhd, Kota Damansara kepada 17 orang pesilat yang telah melepasi ujian.

“Silat merupakan salah satu seni warisan Melayu yang wajar dikekalkan kerana ianya mampu memupuk jati diri yang kuat terutama untuk generasi muda yang bakal mewarisi negara“ ujar Pengasas Pertubuhan Silat Seni Jati Warisan Mejar Hasrul Taufek Roslan PNBB (Lebanon) PPS PPA TUDM (Bersara).

Majlis Pemakaian Bengkung dan Selempang merupakan majlis bagi meraikan kejayaan ahli Pertubuhan Silat Seni Jati Warisan Selangor yang telah lulus ujian kenaikan bengkung. Kenaikan bengkung adalah untuk menentukan tahap pelajaran silat yang telah dilalui oleh pesilat.

Ujar beliau lagi, silat bukan sahaja merupakan seni bela diri malah dapat mewujudkan rasa cinta pada seni warisan, menyihatkan tubuh badan dan dapat menerapkan nilai-nilai murni dalam rohani para pengamalnya.

Pertubuhan Silat Seni Jati Warisan telah ditubuhkan sejak tahun 2013 dan telah melahirkan ribuan pesilat.


Syarikat Filem Hong Kong Bergabung dengan Industri Filem Malaysia

Kuala Lumpur – Ditubuhkan pada tahun 2013 di bawah kendalian One Cool Group, One Cool Film Production secara rasmi dan aktif melebarkan sayapnya ke seluruh rantau Asia Pasifik, dengan anak syarikat Malaysia baru-baru ini. Perasmiannya dikendalikan oleh Sam Kan, Pengarah One Cool Film Malaysia, But Tang, Pengarah Eksekutif One Cool Film Production Hong Kong, dan artis di bawah One Cool Management, Yumi Wong. Turut hadir ialah karyawan filem tempatan terkenal, Adrian Teh, artis Henley Hii dan Pauline Tan, serta pelbagai pengedar filem Malaysia.

One Cool Film Production komited mempromosikan Hong Kong sebagai pengeluar filem selama ini, antaranya termasuklah Men on the Dragon (2018), A Witness Out of the Blue (2019), Zero to Hero (2021), dan Warriors of Future (2022). Perluasan ini berfungsi sebagai asas bagi memulakan penerbitan filem dan televisyen di Asia Tenggara dengan mengutamakan Malaysia untuk kandungan kreatif, konsep, dan lokasi penggambaran, dengan harapan agar terus berkembang.

“Potensi budaya di Malaysia luas, dan kami percaya idea itu berkisar tentang adat tempatan, legenda urban dan pertukaran budaya adalah amat menarik untuk penonton filem dan televisyen. Sejak mutakhir ini, kebangkitan platform digital telah memecahkan halangan hiburan global. Oleh sebab itu, produksi filem dan televisyen yang cemerlang pasti mampu mempromosikan Malaysia kepada khalayak antarabangsa dan menggalakkan pelancongan,” kata But Tang.

One Cool Film Malaysia mula berganding bahu dengan sebuah syarikat produksi tempatan pada Disember 2022 untuk membiayai dan menghasilkan filem pertama arahan pengarah anak Pulau Pinang, iaitu Wu Peiji, berjudul The Locksmith. Sebahagian besar penggambaran filem tersebut dirakamkan di Pulau Pinang.

“Penggambaran di Malaysia bukan sahaja menyediakan peluang pekerjaan dan pengalaman produksi untuk penduduk tempatan, malahan mempromosikan tarikan pelancong, mengukuhkan dan mempelbagaikan struktur keseluruhan industri pelancongan,” tambah beliau.

Menurut Yumi, yang juga salah seorang penerbit bersama The Locksmith, ini percubaan pertama beliau dalam produksi bersama-sama kerana yakin penuh dengan projek berkumpulan tersebut.

“Saya tidak sabar menantikan lebih banyak inisiatif kerjasama pada masa hadapan dan mengharapkan kejayaan “pecah panggung”,” kata Yumi yang melabur dalam filem terbitan Adrian, La Luna baru-baru ini sebagai tanda penyertaan pertamanya untuk melabur bersama-sama dalam syarikat kerjasama antara Singapura dengan Malaysia.

Diarahkan oleh Raihan Halim dari Singapura, La Luna dibintangi pelakon terkenal Malaysia seperti Shaheizy Sam dan Sharifah Amani. La Luna dipersembahkan oleh Clover Films, Papahan Films dan Adrian Teh ACT 2 Pictures serta disokong oleh Suruhanjaya Filem Singapura, Kementerian Komunikasi dan Multimedia Malaysia (KKMM, kini Kementerian Komunikasi dan Digital Malaysia) dan Perbadanan Kemajuan Filem Nasional Malaysia (FINAS).

Sementara itu, pengasas Clover Films, yang juga salah seorang penerbit La Luna, Lim Teck mengucapkan setinggi-tinggi terima kasih atas sokongan One Cool Film Malaysia. Katanya, mereka bukan sahaja melabur dalam filem itu tetapi turut memberikan banyak sumber dan pendapat yang berharga.

“Ini ialah peluang kerjasama yang hebat untuk kami. Kami juga percaya kerjasama ini dapat membawa lebih banyak pendedahan bagi filem terbitan Singapura-Malaysia,” tambah Lim.

Adrian, yang juga pengarah Paskal (2018) dan Wira (2019) menganggap penubuhan One Cool Film dalam Malaysia ialah berita yang luar biasa untuk industri filem tempatan. Beliau benar-benar berharap agar kerjasama ini  membawa kepada sesuatu yang lebih besar dan lebih banyak peluang pada masa hadapan.

Dengan penubuhan One Cool Film di Malaysia, kumpulan ini merancang kembali ke Malaysia untuk membuat penggambaran filem lain pada separuh kedua 2023 dan juga sedang berbincang untuk melabur dalam projek filem tempatan yang lain. Sebagai tambahan kepada barisan pelakon Malaysia semasa, iaitu Yumi dan Fish Liew, One Cool Film Malaysia juga sedang dalam pencarian bakat yang sesuai bagi menetapkan standard baharu untuk pasaran.


Borneo Native Festival 2023 Bawa Keunikan Budaya Borneo ke Kuala Lumpur

Untuk mendapatkan maklumat terkini, ikuti kami melalui Telegram

Kuala Lumpur – Persatuan Sukaseni Kuala Lumpur (Sukaseni) sekali lagi menganjurkan Borneo Native Festival (BNF) 2023 pada tahun ini bersempena dengan sambutan Pesta Kaamatan dan Hari Gawai setelah julung-julung kali penganjurannya pada tahun lepas. BNF 2023 membawa keunikan budaya penduduk Borneo iaitu Sabah dan Sarawak ke ibu kota Malaysia, Kuala Lumpur.

Presiden Sukaseni, Rafie Syazwan Arpandi berkata festival yang berlangsung buat kali kedua ini menghimpunkan kebudayaan dua negeri iaitu Sabah dan Sarawak dalam pelbagai aspek termasuklah kraftangan, makanan tradisi, seni persembahan dan lain-lain lagi.

“Penganjuran BNF 2023 adalah bagi memperkenalkan budaya Borneo kepada penduduk Semenanjung serta membawa perayaan pesta Kaamatan dan Hari Gawai kepada warga Borneo yang tidak dapat pulang ke kampung halaman bagi meraikannya,” katanya dalam program Apa Khabar terbitan Bernama TV.

Tambahnya, terdapat pelbagai reruai jualan kraf tangan dan makanan tradisi kedua-dua negeri tersebut yang melibatkan usahawan tempatan, seperti kek lapis, mi kolok, laksa Sarawak, ambuyat, batik linut, anyaman dan lain-lain lagi.

Beliau berkata, tumpuan utama BNF 2023 pada kali ini ialah Perarakan Budaya Tradisional iaitu masyarakat peribumi dari Borneo dengan memakai pakaian tradisi masing-masing tanpa alas kaki berarak sejauh satu kilometer dari Dataran Merdeka ke Pasar Seni.

Katanya, perarakan tersebut berlangsung pada pukul 4 petang hari Sabtu bersamaan 20 Mei 2023 dan mendapat kerjasama daripada kumpulan Gabungan Orang Asal Sabah dan Sarawak (GOASS).

“BNF pada kali ini juga menampilkan muka-muka baharu artis dari Sabah dan Sarawak bagi memberikan mereka ruang dan peluang menonjolkan bakat mereka kepada masyarakat,” katanya.

Timbalan Perdana Menteri, YAB Dato’ Sri Haji Fadilah Yusof turut meluangkan masa hampir 30 minit dengan mengunjungi reruai jualan serta beramah mesra dengan para peniaga dan pengunjung yang hadir semasa BNF 2023 berlangsung. BNF 2023 merupakan peluang keemasan bagi masyarakat Semenanjung untuk melihat dan mengenal budaya Borneo dengan lebih dekat.


Kumpulan theatrethreesixty Ungguli Anugerah Seni Cameronian BOH ke-18

Petaling Jaya – Selepas menyepi hampir tiga tahun, Anugerah Seni Cameronian BOH (BCAA) muncul semula dengan lebih hebat, panas dan pertama kali berlangsung di pentas teater.

Majlis Anugerah Seni Cameronian BOH ke-18 (18BCAA) menyampaikan 30 buah anugerah dan sejumlah wang tunai RM44 000 untuk penggiat seni daripada bidang tarian, muzik, teater muzikal dan teater di Stage 1 PJPAC, yang dilengkapi peralatan berteknologi terkini di sebuah pusat beli-belah terkemuka dekat sini, yang dikendalikan oleh empat orang hos diikuti rentetan lagu dan tarian, serta Anugerah Pencapaian Sepanjang Hayat.

Anugerah BCAA tahun ini menampilkan sejumlah 30 kategori dalam tarian, muzik, teater muzikal dan teater, termasuk kategori Produksi Terbaik. Penerima anugerah diumumkan dalam bahagian Teknikal & Reka Bentuk, Artistik dan Persembahan. Setiap pemenang subkategori menerima trofi BCAA dan hadiah wang tunai RM1,000, manakala setiap pemenang terbaik menerima trofi BCAA, dan hadiah wang tunai RM5,000.

Empat orang pengacara yang hebat untuk acara “tali leher hitam” berdurasi dua jam itu ialah Tria Aziz, Angie Cheah, Ronnie (Mohd. Dzulhisyam Ismail), dan Nave VJ (Navindran Vijayakumar). Christopher Ling pula teruja kembali sebagai pengarah persembahan kali keempat, berkata bahawa idea untuk mempunyai kumpulan hos mencerminkan semangat komuniti seni.

Dalam acara “anugerah pertunjukan fesyen” yang sebenar dan dengan prosiding berlangsung dalam teater yang betul, 18BCAA dapat mempamerkan pementasan daripada lima calon terbaik – A Notional History, persembahan Five Arts Centre (Teater), Dark Light (Young Choral Academy – Muzik), Dream of the Red Chamber (Lee Rubber Chinese Orchestra KL – Muzik), Follow the Light (theatrethreesixty -Teater Muzikal), dan N2 (La Danza Theatre – Tarian).

Sebuah lagi acara kemuncak 18BCAA ialah lagu pembukaan, A New Day, gubahan KuLT Productions dengan muzik dan lirik oleh Kelvin Loh, Lydia Tong dan Terence Toh yang dipersembahkan oleh empat orang hos serba boleh. Sebuah lagi balada asli karya KuLT, Setia Pada Senimu dipersembahkan oleh Tria dengan vokal yang hebat, ditemani tiga orang pengacara bersama-samanya sebagai vokal latar.

Selepas sekian lama “hilang”, Anugerah Pencapaian Seumur Hidup Cameronian BOH kembali tahun ini yang diberikan kepada Datuk Mohd. Baharim Mohd. Sharip, 78, seorang veteran Dondang Sayang . Dondang Sayang tersenarai sebagai warisan budaya oleh UNESCO – seni tradisional Melayu yang masih dimainkan di Melaka oleh orang Melayu, Baba Nyonya, Cheti dan Portugis.

Pemenang kesembilan Anugerah Pencapaian Seumur Hidup Cameronian BOH ini mempelajari cara bermain biola dan menyanyi mengikut gaya seni tradisional daripada datuknya yang juga seorang seniman Dondang Sayang. Beliau telah menumpukan lima dekad terakhir dalam hidupnya untuk membuat persembahan Dondang Sayang dan memiliki lima buah album.

Sementara itu, theatrethreesixty mengungguli anugerah 18BCAA apabila memenangi tujuh anugerah, iaitu empat dalam kategori Teater Muzikal, dua kategori Teater dan satu kategori Pencalonan Terbaik.

Dalam kategori Teater Muzikal, theatrethreesixty meraih kejayaan menerusi Muzik dan Lirik Asal Terbaik oleh Nick Choo, Buku Asal Terbaik (Nick Choo), Pengarahan Muzik Terbaik (Nick Choo) dan Ensemble/Kumpulan Terbaik. Kesemuanya untuk Follow the Light.

Dua anugerah yang dimenanginya dalam kategori Teater ialah Pelakon Lelaki Terbaik oleh Shah Shaha untuk 24 Jam dalam 37 Tahun dan Pelakon Pembantu Lelaki Terbaik (Anissa Azis/24 Jam dalam 37 Tahun).

Five Arts Centre pula memenangi empat anugerah iaitu dua dalam kategori Tarian, menerusi Persembahan Kumpulan Terbaik dan Koreografer dalam Tempoh Masa Panjang oleh Lee Ren Xin dan Tan Bee Hung untuk Anggota; satu kategori Teater, iaitu Skrip Asal Terbaik oleh Faiq Syazwan Kuhiri, Rahmah Pauzi, Fahmi Reza dan Mark Teh bagi A Notional History.

Seterusnya, Ballet Theatre Malaysia meraih tiga kejayaan dalam kategori Tarian, iaitu Rekaan Pencahayaan Terbaik oleh Tan Eng Heng, Rekaan Set dan/atau Visual Terbaik menerusi Passion Ma serta Kostum, Gaya dan Solekan Terbaik oleh Queenie Chong. Kesemuanya untuk Alice in Wonderland.

Lee Rubber Chinese Orchestra KL juga memenangi tiga kategori iaitu Tarian menerusi Persembahan Kumpulan Terbaik – Instrumental untuk The Lantern Festival in Dream of The Red Chamber dan Nilai Produksi Terbaik (Dream of the Red Chamber) serta satu Pencalonan Terbaik (Dream of the Red Chamber).

Iron Gang Puppet Theatre (IGPT) dan The Actors Studio Seni Teater Rakyat & Japan Foundation KL (TASSTR&JFKL) masing-masing meraih dua kejayaan.

IGPT memenangi Rekaan Pencahayaan Terbaik oleh Nicxon Tan dan Rekaan Muzik dan Bunyi Terbaik menerusi Fazz. Kedua-duanya untuk Ibu dalam kategori Teater.

Sementara TASSTR&JFKL pula memenangi Rekaan Kostum, Gaya & Solekan Terbaik oleh Wendy Kwek untuk Rashomon dalam kategori Teater dan Pengarahan Muzik Terbaik oleh Ian Chow, Easee Gan & Jacqueline Teng bagi Cabaret Series: Golden Melody dalam kategori Tarian.

Pemenang lain 18BCCA termasuklah (sekadar menyebut beberapa) TFA Inner Space Dance Company oleh Rohini Umesh Shetty dalam kategori Pelaku Utama Penampilan Terbaik, untuk Sadhana – The Grace Through Kathak, kategori Tarian, Damansara Performing Arts Centre (Koreografer Terbaik dalam Karya Campuran/ Raziman Sarbini/The Other Creatures-Creature Trilogy/Tarian), Geetha Shankaran Dance (Rekaan Bunyi & Muzik Terbaik/Jyotsna Prakash & Hariraam Tingyuan Lam/Kinnara – Moon People/Tarian), Caeleb Tee Music (Persembahan Solo Terbaik – Instrumental/Poom Prommachart/Love & Strength/Tarian), Viva Opera (Persembahan Solo Terbaik/Cecilia Yap/A Pilgrim’s Song/Viva Opera/Tarian), dan Revolution Stage & LiveInMyPoetry (Persembahan Kumpulan/Ensemble Terbaik/Bangsawan Indie: Raja Bersiong/Teater).

“Gamechanger” turut diumumkan iaitu penerbit muzik kelahiran Kuching, Alvin Wee, yang merupakan rakyat Malaysia pertama memenangi Anugerah Cinema Audio Society (CAS) di Hollywood untuk Anugerah Pencapaian Luar Biasa dalam Adunan Muzik bagi karyanya dalam filem animasi Disney, Encanto.

Wee juga bekerja dalam pelbagai filem pecah panggung lain termasuk Kingsman: The Secret Service (2014), Mulan (2020), No Time to Die (2021), dan TopGun: Maverick (2022). Beliau terus menghasilkan karya di luar negara dan turut menyumbangkan bakatnya untuk pelbagai projek termasuk lagu Malaysia Prihatin (2020) untuk Hari Malaysia dan Sarawak Gemilang (2021) untuk Hari Sarawak.

BCAA Gamechangers merupakan individu atau organisasi yang telah memberikan kehangatan buat industri dengan bakat artistik yang tersendiri. Sewaktu musim Cammies, mereka dijemput untuk berkongsi pengalaman dan perjalanan kerja mereka dalam bidang minat dan profesionalisme masing-masing.

Dibawakan oleh BOH Plantations dan Kakiseni dengan firma perakaunan bertauliah BDO Malaysia sebagai rakan pengundian baharunya, majlis 18BCAA dihadiri Ketua Pegawai Eksekutif BOH Plantations Sdn. Bhd., Jason Foo; Presiden Persatuan Kakiseni, Low Ngai Yuen dan beberapa orang tokoh industri seni termasuk penerbit-pelakon Puan Sri Tiara Jacquelina serta Ketua Pegawai Eksekutif di Yayasan Sime Darby, Dr. Hajah Yatela Zainal Abidin; Wanita Pertama Teater Malaysia, Dato’ Dr. Faridah Merican serta pemuzik dan pengasas Penang House of Music, Paul Augustin.

Dalam ucapan perasmiannya, Jason Foo mengucapkan tahniah kepada semua pemenang 18BCAA serta menyanjungi semangat ketekunan dan keazaman semua yang terlibat dalam sektor seni persembahan tempatan yang berjaya menempuhi COVID-19 2020-2022.

“Selepas dilancarkan pada tahun 2002, BCAA sentiasa menjadi pencapaian industri yang ditunggu-tunggu untuk meraikan bakat, kontribusi dan inspirasi cemerlang dalam industri seni persembahan,” ujar Foo.

Tambah beliau, 18BCAA membawa maksud yang lebih mendalam sebagai bukti yang kuat kepada kemahuan jiwa manusia yang memberi tumpuan kepada semangat, ketabahan dan versatiliti. Faktor “ummph” ini, katanya lagi, telah membantu penggiat seni mengharungi tahun-tahun sukar dapat terus bertahan.

“Hasilnya,  kini kita berada di ambang permulaan baharu untuk meraikan “A New Day Setia Pada Senimu”. Kami kini yakin industri seni persembahan boleh mencapai tahap kecemerlangan kreatif yang lebih tinggi,” kata Foo.

Low pula menjelaskan dengan lebih lanjut mengenai tema 18BCAA, A New Day. Setia Pada Senimu bukan sahaja cerminan sebenar semangat komuniti seni persembahan yang telah bangkit daripada abu dengan semangat yang diperbaharu, tetapi juga rayuan agar seni turut menyertai usaha pemulihan Malaysia.

“Gesaan kami untuk bertindak melalui 18BCAA, #setiapadasenimu, adalah seruan untuk mempercepat kebangkitan seni. Kita memerlukan artis untuk terus bekerja dan berkarya. Kami merayu syarikat dan organisasi seni agar bertahan dan dengan rendah hati meminta penonton kembali ke teater. Kami menyeru tindakan yang lebih cepat, progresif diikuti pelaburan kewangan untuk merangsang semula sektor ini sekarang,” tegas Low sambil menambah pada masa-masa ketidakpastian inilah seni diperlukan lebih daripada sebelumnya.

Kata Low, memang penting seni tidak dilupakan. Walau bagaimanapun sebaliknya, tambah beliau, melalui karya yang mencerminkan, membentangkan dan memaparkan kisah hidup, seni terus menjadi saluran penting untuk menyokong kesejahteraan umum sebagai masyarakat dan bertindak sebagai pelepasan emosi untuk semua.

Tambah Low, pengaturcaraan musim 18BCAA membuktikan bahawa sektor seni telah melakukan yang terbaik untuk bangkit daripada pengalaman pahit yang dilalui semua semasa COVID-19.

Sementara itu, dalam ucapan ringkas tetapi menyentuh hati, Timbalan Ketua Pengarah (Kebudayaan & Kesenian) Jabatan Kebudayaan & Kesenian Negara (JKKN), Rosnan Nordin memberikan penghormatan kepada semua yang hadir dengan penegasan bahawa “seni menyatukan semua kaum”. Beliau mengingatkan bahawa yang tetap dimiliki adalah integriti serta semangat dan jangan mengalah.


Manifestasi Masyarakat Madani dalam Festival Bahasa dan Seni Kebangsaan

Untuk mendapatkan maklumat terkini, ikuti kami melalui Telegram

Batu Pahat – Festival Bahasa dan Seni Kebangsaan anjuran Sekretariat Debat Bahasa Melayu Universiti Tun Hussein Onn Malaysia (UTHM) dengan kerjasama Dewan Bahasa dan Pustaka Wilayah Selatan (DBPWS) dan Sekretariat Rukun Negara UTHM telah berlangsung pada 18 Mei hingga 19 Mei 2023 di UTHM. Festival ini dirasmikan oleh Dr. Lutfan bin Jaes, Dekan Pusat Pengajian Umum dan Kokurikulum mewakili Naib Canselor UTHM, Profesor Ir. Ts. Dr. Ruzairi bin Abdul Rahim.

Bersempena dengan festival ini juga, pihak penganjur turut mengadakan Bazar Buku UTHM yang telah menyediakan reruai kepada 19 penerbit buku daripada Selangor, Melaka dan Johor di ruang legar, Perpustakaan Tunku Tun Aminah (PTTA). Pameran dan jualan buku ini telah memberikan peluang kepada hampir 3000 orang pengunjung mendapatkan buku pelbagai genre yang diminati. Terdapat beberapa aktiviti selingan telah diadakan di pentas mini seperti persembahan nyanyian, deklamasi puisi, pelancaran buku dan persembahan resensi buku bagi memeriahkan lagi Bazar Buku UTHM.

Selain Bazar Buku UTHM, pihak penganjur turut menganjurkan sesi intelektual yang dikendalikan oleh Dr. Hjh. Maskiah binti Masrom, Ketua Pusat Penyelidikan dan Penerbitan, Kolej Universiti Islam Johor Sultan Ibrahim (KUIJSI) dengan tajuk “Gaya Bahasa dalam Pantun Kelakar Tenas Effendy”. Sesi intelektual yang berlangsung selama dua jam ini mengupas tentang metafora dan perlambangan dalam pantun-pantun Allahyarham Dr. Tenas Effendy yang diolah menggunakan gaya bahasa yang bersahaja, lucu dan sinis dalam konteks kehidupan masyarakat sehari-hari. Pertandingan pidato turut diadakan melibatkan penyertaan mahasiswa tempatan daripada pelbagai Institusi Pengajian Tinggi (IPT) dalam negara dan mahasiswa antarabangsa Festival Bahasa dan Seni Kebangsaan UTHM.

Majlis penutupan program ini disempurnakan oleh Encik Mahadzir bin Mat Zili, pegawai khas Ahli Parlimen Sri Gading, YB Tuan Haji Aminolhuda bin Hassan. Beliau berpesan kepada generasi muda khususnya mahasiswa IPT agar meningkatkan penguasaan bahasa Melayu yang baik dan betul di samping membina jati diri melalui aktiviti seni agar sentiasa relevan sepanjang zaman.

Majlis ini diserikan lagi dengan pertandingan peringkat akhir Debat Parlimen Batu Pahat antara Sekolah Menengah Sains Batu Pahat dengan Sekolah Menengah Kebangsaan Seri Medan.

Syabas dan tahniah diucapkan kepada SM Sains Batu Pahat yang telah dinobatkan selaku Juara Pertandingan Debat Parlimen Batu Pahat. Pertandingan pidato kategori terbuka pula dijuarai oleh saudari Sufiatul Farzana binti Rashidi, wakil Universiti Malaya, manakala saudari Diani Galih Saputri yang berasal daripada Malang, Indonesia pula diumumkan sebagai juara bagi kategori antarabangsa.

Turut hadir dalam majlis penutupan, Prof. Sr. Ts. Dr. Lokman Hakim bin Ismail, Timbalan Naib Canselor Hal Ehwal Pelajar dan Alumni (HEPA), Encik Mohd Riduwan bin Wahab, Pengarah Dewan Bahasa dan Pustaka Wilayah Selatan dan Encik Azman bin Khambali, Timbalan Pejabat Pendidikan Daerah Batu Pahat.

Program yang turut mendapat kerjasama daripada YB. Tuan Haji Onn bin Abu Bakar, Ahli Parlimen Batu Pahat, Tunas Selatan Construction Sdn. Bhd., Dewa Master Resources, Ziegers Printing dan beberapa individu serta syarikat lain ini diharapkan dapat diteruskan lagi pada masa hadapan sebagai manifestasi masyarakat madani yang ditekankan oleh YAB Perdana Menteri Malaysia.


Peluang Tonjol Kreativiti dalam Pertandingan UOB Painting of the Year (Malaysia) ke-13

Kuala Lumpur – UOB Malaysia telah melancarkan pertandingan UOB Painting of the Year (POY) (Malaysia) ke-13 dan mengundang para pelukis mapan dan baharu untuk mendedahkan bakat seni sambil mempamerkan kemahiran seni mereka.

Poster pertandingan UOB Painting of the Year (Malaysia) ke-13.

Pertandingan UOB POY ialah program seni visual serantau utama UOB Malaysia dan menjadi satu daripada pertandingan seni tahunan paling berprestij di Asia Tenggara. Pertandingan ini diadakan bertujuan untuk mencungkil dan memupuk bakat seni di seluruh rantau ini. Pada tahun ini, pertandingan seni serantau ini telah berkembang ke Vietnam yang membolehkan lebih ramai pelukis memaparkan minat mereka terhadap seni.

Puan Ng Wei Wei, Ketua Pegawai Eksekutif, UOB Malaysia berkata,

Di UOB Malaysia, kami berpendapat bahawa seni memainkan peranan sebagai pemangkin masyarakat dalam meningkatkan perubahan sosial, mewujudkan keterlibatan yang lebih besar dan juga menyatukan rakyat berbagai-bagai budaya dan latar belakang. Seni juga berupaya mendekatkan komuniti dengan meluaskan pemahaman antara satu sama lain. Oleh yang demikian, kami sentiasa berusaha menjadikan seni lebih mudah diakses oleh masyarakat yang lebih luas. Selaras dengan matlamat bank untuk ‘Membina Masa Depan ASEAN’, pelancaran edisi ke-13 pertandingan seni tahunan UOB POY ini mengukuhkan sokongan berterusan kami terhadap seni di Malaysia, di samping komitmen kami untuk memupuk generasi pelukis Asia Tenggara yang akan datang, selain membantu mereka mencapai potensi penuh mereka.

Pemenang utama negara akan menerima hadiah bernilai RM100 000, sekali gus menjadi antara lima orang pemenang bagi setiap negara termasuk Singapura, Indonesia, Malaysia, Thailand dan Vietnam yang akan bersaing untuk anugerah terkemuka UOB POY Asia Tenggara, serta memenangi hadiah tambahan bernilai S$13 000. Pemenang juga berpeluang menghadiri program residensi di Muzium Seni Asia Fukuoka yang terkenal di Jepun.

Bagi meneruskan lagi sokongan terhadap usaha seni para pelukis di rantau ini, UOB Malaysia meningkatkan jumlah hadiah wang tunai bagi Kategori Pelukis Baharu, iaitu pemenang Pelukis Harapan, yang akan menerima RM16 000 pada tahun ini berbanding dengan tahun-tahun sebelum ini.

Penyertaan pertandingan ini dibuka bermula pada hari ini hingga 31 Julai 2023. Pertandingan ini juga terbuka kepada semua warganegara Malaysia dan pemastautin tetap. Pemenang anugerah UOB POY (Malaysia) ke-13 akan diumumkan di majlis anugerah pada bulan September 2023.


Pesona Langkawi Seni Budaya Dan Pelancongan 2023 Gamit Pelancong dari Seluruh Dunia

Untuk mendapatkan maklumat terkini, ikuti kami melalui Telegram

Langkawi –  Kementerian Pelancongan, Seni dan Budaya (MOTAC) dengan kerjasama Lembaga Pembangunan Langkawi (LADA) menganjurkan Program Pesona Langkawi Seni Budaya dan Pelancongan 2023 selama empat hari di Dataran Lang, Langkawi, Kedah bermula semalam.

Program ini diadakan bersempena dengan penganjuran Langkawi International Maritime And Aerospace Exhibition (LIMA‘23). Penganjuran program ini ialah salah satu inisiatif kementerian bagi menyemarakkan kegiatan ekonomi di negeri Kedah yang melibatkan ramai pihak, terutama kepada penggiat industri pelancongan, seni, budaya dan warisan.

Program ini juga memberi peluang kepada pelancong dalam dan luar negara untuk mengenali dan menikmati keindahan serta keunikan kepelbagaian aspek seni, budaya dan warisan negara. Antara pengisian menarik dalam program itu ialah Persembahan Khas Muzikal Tari “Keajaiban Puteri Langkawi”, Persembahan Colors of Malaysia, Permainan Tradisional, Pertandingan Battle of The Buskers, Persembahan Muzik Asli dan Cak Lempong, Larian Sarong, Senam Seni, Pameran, Food Fusion dan Community Based Arts.

Turut diadakan sama, Pertandingan Sepak Raga Tuju, Pertandingan Masakan Tradisional Langkawi, Pertandingan Kebaya Malaysia dan Pertandingan Nyanyian Irama Malaysia.

Ketua Setiausaha MOTAC, YBhg. Datuk Hajah Saraya Arbi ketika merasmikan program itu semalam berkata:

“Pulau Langkawi adalah antara destinasi pelancongan utama bersempena dengan Tahun Melawat Malaysia 2025 nanti. Program Pesona Langkawi adalah permulaan ke arah menggalakkan pemuliharaan seni dan budaya penggiat-pengiat seni khususnya di Pulau Langkawi.

“Kepelbagaian budaya rakyat Malaysia dari segi pakaian, makanan dan kesenian memberikan pengalaman yang berbeza kepada para pelancong dan seterusnya mempelbagaikan produk pelancongan demi merancakkan industri pelancongan negara,“.

Menurut beliau, Malaysia MADANI ialah konsep yang dijulang kerajaan untuk mewujudkan sebuah negara  cemerlang, sejahtera dan berdaya saing tinggi melalui pembangunan yang lestari serta berkualiti.

“Ekonomi seni budaya ialah satu aset berpotensi besar dalam menjana ekonomi negara dan pelbagai usaha perlu dioptimumkan secara strategik. Sebagai persediaan ke arah Tahun Melawat Malaysia 2025 nanti yang menjangkakan ketibaan 23.5 juta pelancong antarabangsa dengan unjuran pendapatan RM76.8 bilion. Saya percaya Pulau Langkawi akan terus mendapat perhatian di peringkat antarabangsa,“ kata beliau lagi.


Band SOG bakal menggegarkan Jiospace dengan “Konsert SOG Reimaginasi”

Kuala Lumpur – “Sekumpulan Orang Gila” atau lebih dikenali sebagai SOG, kumpulan indie yang terkenal dengan kebolehan muzikal dan persembahan secara langsung yang amat bertenaga, akan mengadakan konsert terbaharu mereka pada 17 Jun 2023 di Jiospace, Petaling Jaya.

SOG telah memenangi Anugerah Juara Lagu (AJL) ke-36 pada tahun 2022, sebuah anugerah muzik yang berprestij di Malaysia dan juga Anugerah Industri Muzik (AIM) untuk kategori Lagu Rock Terbaik pada tahun yang sama. Band ini telah membuktikan bahawa mereka mempunyai kebolehan muzikal dan memperoleh pengiktirafan daripada pengkritik dan peminat muzik.

Idea untuk mengadakan konsert ini bermula daripada kehangatan dan penerimaan baik peminat pada konsert yang lepas pada 16 Oktober 2016 di UiTM Shah Alam dengan kerjasama Jennifer Thompson. Dianggarkan sebanyak 500 orang peminat telah hadir memenuhi setiap ruang di konsert tersebut. Kini bagi memenuhi permintaan kawan-kawan dan peminat, SOG bakal beraksi di gelanggang yang lebih luas agar dapat menghiburkan lebih ramai khalayak. Konsert ini dijangka berlangsung selama 2 jam bermula pada pukul 8.30 malam.

SOG ialah kumpulan pemuzik yang suka mencuba sesuatu yang baharu dan mencabar diri bertujuan untuk menjadi pengkarya yang lebih “mewah” dengan ilmu serta pengalaman. Sebelum ini mereka telah bereksperimen mengadunkan elemen muzik tradisional dan kebudayaan dalam lagu-lagu SOG. Bagi menampilkan kelainan, mereka bakal beraksi pula dengan kumpulan orkestra simfoni yang sering dikaitkan dengan bunyi-bunyian klasik Barat.

Pada kali ini, SOG berkarya dengan diiringi kumpulan orkestra simfoni yang dianggotai oleh 30 orang pemuzik berserta alat-alat muzik bertali, woodwind dan brass. Semestinya karya-karya SOG sebelum ini yang berentak post-harcore atau modern rock akan lebih epik dengan kehadiran kumpulan orkestra simfoni tersebut.

“Kami sangat teruja untuk mengadakan konsert ini dan berazam untuk menyajikan persembahan terbaik demi peminat-peminat kami. Konsert kali ini pasti memberikan pengalaman yang akan dikenang oleh semua yang hadir,“ kata salah seorang ahli SOG.

“Konsert SOG Reimaginasi” ini turut menampilkan artis-artis undangan, seperti Shila Amzah, Naim Daniel dan Asmidar. Semua artis yang membuat persembahan pada malam itu cukup dikenali dalam arena muzik Malaysia. Konsert ini diterbitkan oleh kumpulan SOG sendiri dengan kerjasama MK Ridzuan Edutainment. Dana bagi mengendalikan konsert ini pula adalah daripada MyCreative Ventures di bawah program Muzik Malaysia dan Dana Kandungan Digital Industri Muzik 2023.


Antara Kata Hubung dengan Penanda Wacana

Untuk mendapatkan maklumat terkini, ikuti kami melalui Telegram

Kata hubung ialah kata tugas yang menghubungkan klausa dengan klausa dalam satu ayat majmuk. Klausa ialah binaan yang ada subjek dan predikat tetapi tidak mempunyai kesenyapan di awalnya dan di hujungnya. Oleh itu, klausa mungkin mempunyai struktur sebagai ayat tetapi bukan ayat. Sila lihat contoh yang berikut:

Ayat 1 merupakan ayat yang sempurna kerana mempunyai struktur binaan subjek + predikat, di samping bermula dan berakhir dengan kesenyapan.

Dalam ayat 2, terdapat dua klausa, iaitu klausa utama dia rajin belajar dan klausa keterangan untuk (dia) lulus. Kedua-dua klausa mempunyai struktur binaan subjek + predikat tetapi klausa dia rajin belajar hanya bermula dengan kesenyapan, sementara klausa untuk (dia) lulus hanya berakhir dengan kesenyapan. Dalam hal ini, unsur yang menghubungkan kedua-dua klausa tersebut ialah kata hubung untuk. Dengan itu, terhasillah ayat majmuk pancangan keterangan tujuan.

Wacana atau discourse ialah kesatuan makna yang menghubungkan pelbagai klausa, ayat, perenggan, bab, atau buku. Satu wacana memperkatakan atau membicarakan sesuatu perkara dengan memelihara kejeleketan linguistik atau kohesi dan kejeleketan makna atau koheren. Penanda wacana pula merupakan unsur yang menghubungkan atau mengaitkan pelbagai entiti dalam sesuatu wacana. Penanda wacana boleh hadir di dalam ayat majmuk atau di luarnya.

3. Mula-mula dia bangun, kemudian dia membersihkan diri, seterusnya dia bersarapan dan akhirnya dia pergi ke tempat kerja.

4. Dia sakit. Oleh itu, dia tidak hadir.

Dalam ayat 3, terdapat pelbagai kata hubung atau penanda wacana dalam ayat majmuk, iaitu mula-mula, kemudian, seterusnya, dan, dan akhirnya. Semua kata hubung atau penanda wacana tersebut berada dalam struktur ayat majmuk untuk menghubungkan pelbagai klausa yang terkandung dalamnya.

Bagi contoh 4 pula, penanda wacana oleh itu berada di luar ayat untuk menghubungkan ayat dia sakit dengan ayat dia tidak hadir.

Persamaan antara kata hubung dengan penanda wacana adalah seperti yang berikut:

a. kedua-duanya merupakan unsur penghubung;

b. kata hubung menghubungkan klausa dalam ayat majmuk, tetapi penanda wacana menghubungkan klausa atau binaan yang lebih besar;

c. semua kata hubung ialah penanda wacana, tetapi tidak semua penanda wacana merupakan kata hubung;

d. kata hubung merupakan subset penanda wacana, iaitu penanda penghubung.

Kata hubung dan penanda wacana penghubung hanya merupakan unsur penghubung antara entiti bahasa, dan bukan sebahagian daripada subjek atau predikat ayat. Sila lihat contoh yang berikut:

Klausa 1: dia malu                                       (FN + FA)

Klausa 2: dia berbuat salah                       (FN + FK)

6. Dia berbuat salah. Oleh itu, dia malu.

Ayat 1:  Dia berbuat salah.                         (FN + FK)

Ayat 2:  Dia malu.                                        (FN + FA)

Terdapat lima jenis penanda wacana, iaitu penanda penghubung, penanda rujukan, penanda penggantian, penanda leksikal dan penanda elipsis atau pengguguran.

Penanda penghubung ialah kata atau frasa yang menghubungkan maklumat yang terkandung dalam klausa, ayat, dan sebagainya. Pada peringkat ayat majmuk, penanda penghubung sama dengan kata hubung. Sila lihat contoh yang berikut:

7a.  Dia bukan sahaja malas, malahan nakal.

Dalam ayat 7a, terdapat kata hubung berpasangan bukan sahaja … malahan yang menghubungkan klausa dia malas dengan klausa dia nakal. Kata hubung itu juga merupakan penanda penghubung tambahan. Dalam contoh 7b, kata malahan merupakan penanda penghubung tambahan yang menghubungkan ayat, bukan kata hubung.

8a. Dia lemah lembut tetapi berpendirian.

8b. Dia lemah lembut. Namun begitu, dia berpendirian.

Dalam ayat 8a, terdapat kata hubung tetapi yang menghubung klausa dia lemah lembut dengan klausa dia berpendirian. Kata hubung itu juga merupakan penanda penghubung tentangan. Dalam contoh 8b, frasa namun begitu merupakan penanda penghubung tentangan yang menghubungkan ayat, bukan kata hubung.

Dalam ayat 9a, terdapat kata hubung kerana yang menghubung klausa dia degil dengan klausa dia dimarahi. Kata hubung itu juga merupakan penanda penghubung musabab. Dalam contoh 9b, frasa namun begitu merupakan penanda penghubung musabab yang menghubungkan ayat, bukan kata hubung.

10b.  Dia balik. Selepas itu, dia berehat.

Dalam ayat 10a, terdapat kata hubung kemudian yang menghubung klausa dia balik dengan klausa dia berehat. Kata hubung itu juga merupakan penanda penghubung tempoh. Dalam contoh 10b, frasa selepas itu merupakan penanda penghubung tempoh yang menghubungkan ayat, bukan kata hubung.

Penanda wacana yang bukan kata hubung ialah penanda rujukan, penanda penggantian, penanda leksikal dan penanda elipsis atau pengguguran. Sila lihat contoh yang berikut:

11. Ali, Ahmad dan Abu berkawan. Mereka sering bermain bersama-sama.

12. Dia membeli buku import. Buku itu mahal.

Dalam contoh 11, kata ganti nama diri mereka dalam ayat kedua ialah penanda rujukan yang merujuk Ali, Ahmad dan Abu dalam ayat pertama.

Dalam contoh 12, kata ganti nama tunjuk itu ialah penanda rujukan yang merujuk buku import dalam ayat pertama. Oleh itu, kata ganti nama diri dan kata ganti nama tunjuk dapat berfungsi sebagai penanda rujukan.

Penanda penggantian ialah kata atau frasa yang menggantikan kata atau frasa lain dalam wacana yang sama. Sila lihat contoh yang berikut:

13. Gejala sosial semakin leluasa. Hal tersebut harus ditangani.

14. Dia sering ponteng sekolah. Perbuatan itu merugikannya.

15. Ada orang menganggap kemahiran lebih penting daripada pengetahuan. Bahawa mereka beranggapan begitu tidak pelik.

Penanda leksikal melibatkan pengulangan kata dengan kata yang sama atau kata yang ada kaitan dalam wacana yang sama. Sila lihat contoh yang berikut:

17. Bunga itu harum. Bau wanginya memikat hati orang.

18. Dia suka makan ikan, termasuk temenung, tenggiri, bawal dan tuna.

19. Dia handal dalam sukan renang. Dia mahir dalam gaya bebas, kuak dada, kuak kupu-kupu dan kuak lentang.

Dalam contoh 16, terdapat pengulangan kata yang sama dalam ayat kedua, iaitu hadir.

Dalam contoh 17, terdapat sinonim kata harum dalam ayat kedua, iaitu wangi.

Dalam contoh 18, terdapat pelbagai jenis ikan dalam ayat kedua.

Dalam ayat 19, terdapat pelbagai gaya renang dalam ayat kedua.

Penanda elipsis atau pengguguran melibatkan pengguguran kata atau frasa yang sudah disebut dalam wacana yang sama. Sila lihat contoh yang berikut:

20. Minggu lepas kelas itu melawat kilang-kilang. Guru-guru juga turut sama.

Penanda penghubung tidak menjadi subjek atau predikat ayat. Namun begitu, penanda rujukan, penanda penggantian, penanda leksikal dan penanda elipsis atau penanda pengguguran boleh menduduki gatra subjek atau predikat dalam ayat yang berkaitan, atau bahagian-bahagiannya. Sila lihat contoh yang berikut:

21. Dia membeli buku import. Buku itu mahal.

22. Gejala sosial semakin leluasa. Hal tersebut harus ditangani.

23. Dia handal dalam sukan renang. Dia mahir dalam gaya bebas, kuak dada, kuak kupu-kupu dan kuak lentang.

24. Minggu lepas kelas itu melawat kilang-kilang. Guru-guru juga turut sama.

Dalam ayat 21, penanda rujukan itu menjadi penentu bagi frasa nama subjek buku itu.

Dalam ayat 22, frasa hal tersebut menjadi subjek ayat.

Dalam ayat 23, frasa gaya bebas, kuak dada, kuak kupu-kupu dan kuak lentang menjadi sebahagian daripada predikat ayat.

Dalam ayat 24, frasa kerja turut sama menjadi predikat ayat.

Penanda wacana bukan sahaja dapat menghubungkan ayat, malahan penanda wacana dapat menghubungkan entiti yang lebih besar. Sila lihat contoh yang berikut:

25. Kalau perenggan pertama menjelaskan punca gejala sosial, perenggan ini akan menjelaskan kesannya.

26. Dalam bab pertama, kita telah berbincang tentang golongan kata. Dalam bab ini, kita akan berbincang tentang pembentukan kata.

27. Buku pertama menghuraikan aspek morfologi. Buku kedua pula menghuraikan aspek sintaksis.